МОНГОЛ УЛСЫН ЗАСГИЙН ГАЗРЫН 2019-2022 ОНЫ СТРАТЕГИЙН БАРИМТ БИЧГИЙН ХЭРЭГЖИЛТИЙН ТАЙЛАН

1. **ӨМНӨТГӨЛ**

Монгол Улсын Их Хурлаас 2015 оны 02 дугаар сарын 18-ны өдөр. “Засгийн газрын өрийн зохистой түвшнийг хангах, дунд хугацааны өрийн удирдлагын стратегийг хэрэгжүүлэх, өр үүсгэх, Засгийн газрын өрийн баталгаа гаргахтай холбогдсон харилцааг зохицуулах” зорилготой Өрийн удирдлагын тухай хуулийг баталсан .

Өрийн удирдлагын тухай хуульд Засгийн газрын өрийн удирдлагын дунд хугацааны стратегийг бодлогын баримт бичгээр тодорхойлохоор заасан ба хуулийн 13.1-д өрийн удирдлагын стратегийн зорилгыг “макро эдийн засгийн тогтвортой байдлыг хадгалж, Засгийн газрын санхүүгийн хэрэгцээг боломжит эрсдэлийн түвшинд, хамгийн бага зардлаар санхүүжүүлэх, Засгийн газрын дотоод үнэт цаасны зах зээлийг дэмжихэд чиглэнэ” гэж тодорхойлсон байдаг.

Өрийн удирдлагын тухай хуулийн 14.2-т “Санхүү, төсвийн асуудал эрхэлсэн төрийн захиргааны төв байгууллага нь стратегийн баримт бичгийг боловсруулж, тухайн төсвийн жилийн дунд хугацааны төсвийн хүрээний мэдэгдлийн хамт гурван жилд нэг удаа Төсвийн тухай хуулийн 8.1-д заасан цаглабрын дагуу батлуулна” гэсний дагуу Улсын Их Хурлын 2019 оны 5 дугаар сарын 30-ны өдрийн 55 дугаар тогтоолоор “Засгийн газрын өрийн удирдлагын 2019-2022 оны стратегийн баримт бичиг”-ийг баталсан.

Стратегийн баримт бичигт дунд хугацаанд өрийн удирдлагын чиглэлээр баримтлах үндсэн 5 зорилт, хэрэгжүүлэх арга хэмжээ болон Засгийн газрын өрийн багцын зорилтот  бүтцийн хувьд 4 шалгуур үзүүлэлтийн хүрэх түвшнийг тодорхойлсон. Үүнд дахин санхүүжилт хийхээс өөрөөр арилжааны нөхцөлтэй гадаад зээллэг хийхээс татгалзах, Засгийн газрын дотоод үнэт цаасны арилжаанд орчин үеийн дэвшилтэт технологи ашигласан систем нэвтрүүлэх, Засгийн газрын гадаад, дотоод үнэт цаас, зээлийн төлбөрүүдийг эдийн засаг төсөвт дарамт учруулахгүйгээр төлж дахин санхүүжилтийн эрсдэлийг бууруулах, барих-шилжүүлэх төрлийн концессын гэрээ байгуулах, өрийн бичиг үүсгэх зэрэг өрийн хэрэгслээр өрийг нэмэгдүүлэхгүй байх бодлогыг баримтлахаар заасан.

Сангийн яамны зүгээс Өрийн удирдлагын тухай хуулийн 15.1.2-т “Стратегийн баримт бичгийн хэрэгжилтийн тайланг гурван жилд нэг удаа гаргаж, энэ хуульд заасны дагуу Улсын Их Хуралд хүргүүлэх” гэж заасныг үндэслэн энэхүү тайланг боловсруулан тайлагнаж байна.

1. **ӨРИЙН ӨНӨӨГИЙН НӨХЦӨЛ БАЙДАЛ**

**2.1 Улсын нийт гадаад өр**

Өрийн удирдлагын хуулийн 4.1.4-т “улсын нийт гадаад өр”-ийг Засгийн газар, орон нутаг, Монголбанк болон Монгол Улсад бүртгэлтэй аж ахуйн нэгжийн харьяат бус аливаа этгээдэд төлөх төлбөрийн үүрэг гэж тодорхойлсон өгсөн бөгөөд Монголбанк болон Сангийн яам хамтран улсын нийт гадаад өрийг ОУВС-ийн статистик боловсруулах 6 дугаар гарын авлагыг үндэслэн боловсруулсан “Монгол Улсын төлбөрийн тэнцлийг боловсруулах аргачлал”-ын хүрээнд мэдээлэл түгээх ерөнхий шаардлагын дагуу 2010 оноос эхлэн боловсруулж, олон нийтэд мэдээлж байна.

Улсын нийт гадаад өрийн үлдэгдэл 2021 оны жилийн эцсийн урьдчилсан гүйцэтгэлээр 33.2 тэрбум ам.доллар байгаагаас Засгийн газрын гадаад өр 8.5 тэрбум ам.доллар (25.2%), Төв банкны гадаад өр 2.6 тэрбум ам.доллар (0.08%), бусад салбаруудын өр 8.2 тэрбум ам.доллар буюу (25.8%), Төв банкнаас бусад хадгаламжийн байгууллагын өр 1.6 тэрбум ам.доллар буюу (0.05%) байгаа бол компани хоорондын зээллэг 12.3 тэрбум ам.долларыг (37.2%) тус тус эзэлж байна.

Хүснэгт № 1. Улсын нийт гадаад өрийн статистик, 2019-2021 онд /сая ам.доллар/

|  |  |  |  |
| --- | --- | --- | --- |
| Салбарын ангилал | 2019 он | 2020 он | 2021 он |
| Засгийн газар | 7,806.2 | 8,653.8 | 8,482.6 |
| Төв банк | 1,984.7 | 2,220.9 | 2,561.8 |
| Хадгаламжийн байгууллага (Төв банкнаас бусад) | 2,137.9 | 1,650.9 | 1,651.3 |
| Бусад салбарууд | 8,517.4 | 8,254.2 | 8,222.0 |
| Компани хоорондын зээллэг, шууд хөрөнгө оруулалт | 10,366.2 | 11,405.8 | 12,272.7 |
| Нийт гадаад өр | **30,702.3** | **32,361.8** | **33,190.4** |

*Эх сурвалж: Монголбанк*

* + 1. **Засгийн газрын өр**

Төсвийн тогтвортой байдлын тухай хуулийн 4.1.8-д “Засгийн газрын өр” гэж өрийн хэрэгслээр үүсгэж, Монгол Улсын Засгийн газар, аймаг нийслэлээс бусдын өмнө хүлээсэн төлбөрийн үүргийг, хууль болон гэрээнд заасны дагуу гаргасан Засгийн газрын өрийн баталгааны дүнг тус тус заасан бөгөөд Өрийн удирдлагын тухай хуулийн 9 9.1.4-т заасны дагуу Сангийн яам нь “Засгийн газрын өр”-ийн үлдэгдлийг улирал тутам тооцон гаргаж, олон нийтэд мэдээлж байна.

Засгийн газрын өрийн үлдэгдэл 2021 оны жилийн эцсийн урьдчилсан гүйцэтгэлээр 8.5 тэрбум ам.долларт хүрч өмнөх оны мөн үеэс 204.0 сая ам.доллароор буюу 2.4 хувиар буурсан байна. Харин 2019 оны эцсийн байдалтай харьцуулахад 8.24 хувиар буюу 643.0 сая ам.доллароор нэмэгдсэн үзүүлэлттэй байна.

**2.1.2 Төв банкны өр**

Төв банкны өрийн үлдэгдэл 2021 оны жилийн эцсийн урьдчилсан гүйцэтгэлээр 2.6 тэрбум ам.долларт хүрч өмнөх оны мөн үеэс 51.7 сая ам.доллароор буюу 2.32% хувиар өсчээ. Харин 2019 оны эцсийн байдалтай харьцуулахад 14.46%-иар буюу 287 сая ам.доллароор нэмэгдсэн байна.

**2.1.3 Хадгаламжийн байгууллага**

Хадгаламжийн байгууллага (Төв банкнаас бусад)-ын өрийн үлдэгдэл 2021 оны жилийн эцсийн урьдчилсан гүйцэтгэлээр 1.6 тэрбум ам.долларт хүрч өмнөх оны мөн үеэс 21.2 сая ам.доллароор буюу 1.28% хувиар өсчээ. Харин 2019 оны эцсийн байдалтай харьцуулахад 21.75 хувиар буюу 465 сая ам.доллароор буурсан байна.

**2.1.4 Бусад салбарууд**

Бусад салбаруудын өрийн үлдэгдэл 2021 оны жилийн эцсийн урьдчилсан гүйцэтгэлээр 8.6 тэрбум ам.долларт хүрч өмнөх оны мөн үеэс 439.0 сая ам.доллароор буюу 5.3% хувиар өссөн байна. Харин 2019 оны эцсийн байдалтай харьцуулахад 2.07 хувиар буюу 176 сая ам.доллароор нэмэгдсэн байна.

Дээрх мэдээллийг Өрийн удирдлагын тухай хуулийн 11.1-д заасны дагуу Монголбанк, Сангийн яамнаас хамтран улсын нийт гадаад өрийн статистикийг улирал бүр нэгтгэн гаргадаг бөгөөд Монголбанк нь статистик мэдээлэл түгээх хуваарийн дагуу улирлын хоцрогдолтойгоор өөрийн цахим хуудсаар дамжуулан олон нийтэд мэдээлэлж байна.

* 1. **Засгийн газрын өрийн өнөөгийн нөхцөл байдал**

Засгийн газрын өрийн үлдэгдэл 2021 оны жилийн эцсийн урьдчилсан гүйцэтгэлээр 26,898.7 тэрбум төгрөг, өнөөгийн үнэ цэнээр илэрхийлсэн Засгийн газрын үлдэгдлийг ДНБ-д харьцуулсан харьцаа 50.7 хувьтай тэнцэж байна. Энэ нь 2019 оны мөн үеэс 4.5%-иар буурсан үзүүлэлт юм.

*Хүснэгт № 2. Засгийн газрын өр, 2019-2021 онд, тэрбум.төгрөг*

|  |  |  |  |
| --- | --- | --- | --- |
| **ӨРИЙН БҮТЭЦ, ӨРИЙН ХЭРЭГСЭЛ** | **2019 он** | **2020 он** | **2021 он** |
| **1. Засгийн газрын дотоод өр** | **1,399.6** | **1,136.6** | **657.3** |
| 1.1. Үнэт цаас | 1,399.6 | 1,136.6 | 657.3 |
| **2. Засгийн газрын гадаад өр** | **20,728.1** | **24,851.4** | **24,693.3** |
| 2.1. Үнэт цаас | 7,927.2 | 8,354.0 | 8,175.6 |
| 2.2. Зээл | 12,800.9 | 16,497.4 | 16,517.7 |
| **3. Бусад өр төлбөр** | **2072.0** | **1,910.6** | **1,550.4** |
| 3.1. Засгийн газрын өрийн баталгаа | 1,076.3 | 1,060.4 | 876.5 |
| 3.2. Концесс (“барих-шилжүүлэх”) | 995.7 | 850.2 | 673.9 |
| **4. Орон нутгийн зээллэг** | **-** | **-** | **17.2** |
| 4.1 НЗДТГ-ийн орон нутгийн зээллэг | - | - | 17.2 |
| **ЗАСГИЙН ГАЗРЫН НИЙТ ӨР (I+II+III)** | **24,199.7** | **27,898.6** | **26,918.1** |
| **ЗАСГИЙН ГАЗРЫН ӨР (ӨҮЦ)** | **20,525.6** | **23,024.3** | **21,837.3** |
| *Төсвийн тогтвортой байдлын тухай тогтоосон өрийн хязгаар* | **75%** | **70%** | **70%** |
| *Засгийн газрын өр (ӨҮЦ)/ДНБ* | **55.1%** | **62.3%** | **50.7%** |

*Эх сурвалж: Сангийн яам*

Засгийн газрын зүгээс Төсвийн тогтвортой байдлын тухай хуульд заасан тусгай шаардлагын үзүүлэлтийг 2019-2021 онд бүрэн ханган ажилласан бөгөөд Ковид-19 цар тахлын нөхцөл байдалд эдийн засгийн өсөлтийг тогтвортой хадгалан арилжааны нөхцөлтэй гадаад, дотоод зээллэгийн үлдэгдэл, Засгийн газрын өрийн баталгааны үлдэгдлийг бууруулан Засгийн газрын гадаад өрийн хэрэгсэл (“бонд” гэх)-ийн дахин санхүүжилтийн арга хэмжээг бодит үр өгөөжтэйгөөр хэрэгжүүлсэн.

**2.2.1 Дотоод үнэт цаас**

Засгийн газар 2017 оны 10 дугаар сараас хойш дотоод зах зээлд Засгийн газрын үнэт цаас арилжаалаагүй бөгөөд төлбөрийн үүргийг хуваарийн дагуу гүйцэтгэж байгаа тул дээрх хугацаанаас хойш дотоод үнэт цаасны үлдэгдэл 3 дахин буурч 2021 оны жилийн эцсийн урьдчилсан гүйцэтгэлээр 657.3 тэрбум төгрөгт хүрсэн.

Стратегийн баримт бичгийн хамрах хугацаанд (2019-2022) Засгийн газраас дотоод үнэт цаас арилжаалахад илүү орчин үеийн технологид суурилсан байдлаар үнэт цаасыг санал болгохоор ажилласан нь 2022 онд гаргахаар төлөвлөсөн Засгийн газрын дотоод үнэт цаасыг хурдан хугацаанд үр ашигтай байдлаар хөрөнгө оруулагчдад санал болгох орчинг бүрдүүлэхээр төлөвлөсөн байна.

*График № 1.* *Дотоод үнэт цаас, тэрбум төгрөг /2021.12.31/*

*Эх сурвалж: Сангийн яам*

**2.2.2 Гадаад үнэт цаас**

Засгийн газраас олон улсын зах зээлд арилжаалсан гадаад бондын үлдэгдэл оны жилийн эцсийн урьдчилсан гүйцэтгэлээр 8,175.6 тэрбум төгрөг байна.

*Хүснэгт № 3. Гадаад үнэт цаас, тэрбум төгрөг /2021.12.31/*

|  |  |  |  |  |
| --- | --- | --- | --- | --- |
| **№** | **Гадаад үнэт цаас** | **Купон** | **Хугацаа** | **Үлдэгдэл** |
| 1 | Чингис-2022 | 5.13% | 10 жил | 389.6 |
| 2 | Хуралдай | 8.75% | 7 жил | 1,709.1 |
| 3 | Гэрэгэ | 5.63% | 5.5 жил | 1,518.4 |
| 4 | Номад | 5.13% | 5.5 жил | 1,709.1 |
| 5 | Сенчири-2027 | 3.50% | 6 жил | 1,424.2 |
| 6 | Сенчири-2031 | 4.45% | 10 жил | 1,424.2 |
|  | **НИЙТ** |  |  | **8,175.6** |

*Эх сурвалж: Сангийн яам*

Засгийн газрын зүгээс стратегийн баримт бичгийн хэрэгжилтийг хангах, дунд хугацааны төлбөрийн дарамтыг бууруулах зорилгоор 2020 оны 9 дүгээр сарын 28-ны өдөр 600.0 сая ам.долларын 5.125 хувийн хүүтэй “Номад” бондыг арилжаалж 2021 онд төлөгдөх 10.875 хувийн хүүтэй “Мазаалай” бонд, 2022 онд төлөгдөх 5.125 хувийн купонтой “Чингис” бондын тодорхой хэсгийг буцаан худалдан авсан. Мазаалай бондын үлдэгдэл 132.6 сая ам.долларын үндсэн төлбөрийг улсын төсвөөс 2021 оны 4 дүгээр сард бүрэн төлж барагдуулсан. Мөн 2021 оны 7 дугаар сард “Сенчири” төслийн хүрээнд хугацаа тулаад байсан 2012 онд гаргасан “Чингис” бонд болон 2017 онд гаргасан “Гэрэгэ” бондын өр төлбөрийн тодорхой хувийг дахин санхүүжилт хийж өрийн зохицуулалтын арга хэмжээг авч хэрэгжүүлсэн бөгөөд түүхэндээ хамгийн бага түвшний хүүтэйгээр буюу 6 жилийн хугацаатай 3.5 хувийн хүүтэй 500 сая ам.доллар, 10 жилийн хугацаатай 4.45 хувийн хүүтэй, 500 сая ам.доллар, нийт 1.0 тэрбум ам.долларын өр төлбөрийг шийдвэрлээд байна.

*График № 2. Дахин санхүүжүүлсэн гадаад үнэт цаас хүүгийн хувиар*

*Эх сурвалж: Сангийн яам*

**2.2.3 Гадаад зээл**

Монгол Улсын Засгийн газар 1991 оноос Дэлхийн банк, Азийн хөгжлийн банкны гишүүнээр элсэн орж олон талт болон хоёр талт зээлдүүлэгчдээс хөнгөлөлттэй нөхцөлтэй зээл, тусламж, техник туслалцааг авч ашиглаж ирсэн ба нийт гадаад зээлийн үлдэгдэл 2021 оны оны жилийн эцсийн урьдчилсан гүйцэтгэлээр 16,517.7 тэрбум төгрөгт хүрсэн. Энэ нь 2020 оны жилийн эцэстэй харьцуулахад 14.9 тэрбум төгрөгөөр өссөн бол 2019 оныхтой харьцуулахад 3,711.4 тэрбум төгрөгөөр нэмэгдсэн. 2021 онд гадаад зээлийн үлдэгдэл Засгийн газрын нийт өрийн багцын 61.4 хувийг эзэлж байна.

*Хүснэгт № 4. Гадаад зээлийн ашиглалт, тэрбум төгрөг /2021.12.31/*

|  |  |  |  |  |
| --- | --- | --- | --- | --- |
| **Төрөл** | **2019 он** | **2020 он** | **2021 он** | **НИЙТ** |
| Хөтөлбөрийн зээл | 409.5 | 1,978.1 | 285.0 | 2,672.6 |
| Төслийн зээл | 1,229.1 | 1,390.3 | 1,106.4 | 3,725.8 |
| **НИЙТ** | **1,638.6** | **3,368.4** | **1,391.4** | **6,398.4** |

*Эх сурвалж: Сангийн яам*

Олон улсын банк санхүүгийн байгууллага, түншлэгч орнуудын хөнгөлөлттэй зээлийн хөрөнгөөр хэрэгжүүлж буй **92** төсөл, хөтөлбөрийн хүрээнд 2019-2021 онд нийт **6,398.4** тэрбум төгрөгийг авч ашигласнаас **2,672.6** тэрбум төгрөг нь хөтөлбөрийн зээл зориулалтаар авч ашигласан байна гадаад зээл байна. Харин үлдсэн **3,725.8** тэрбум төгрөг нь төслийн зээлүүд багтаж байгаа бол арилжааны нөхцөлтэй гадаад зээллэг үүсгээгүй байна.

Засгийн газраас 2019-2021 оны хооронд авч ашигласан хөтөлбөрийн зээлүүдээс эдийн засгийн удирдлагыг дэмжих, мөн Ковид-19 цар тахлын эсрэг үйл ажиллагаанд зориулан 6 хөтөлбөрийн зээл 2020 онд шинээр хэрэгжиж буй **1,978.1** тэрбум төгрөгийн ашиглалт гарсан.

*Хүснэгт № 5. Гадаад зээлийн үйлчилгээ, тэрбум.төгрөг /2021.12.31/*

|  |  |  |  |  |
| --- | --- | --- | --- | --- |
| **Төрөл** | **2019 он** | **2020 он** | **2021 он** | **НИЙТ /2019-2021/** |
| Үндсэн төлбөр | 438.3 | 691.0 | 732.8 | 1,862.1 |
| Хүүгийн төлбөр | 167.5 | 197.9 | 212.9 | 578.3 |
| **НИЙТ /тухайн оны/** | **605.8** | **889.0** | **945.7** | **2,440.4** |

*Эх сурвалж: Сангийн яам*

Монгол Улсын Засгийн газар олон улсын гэрээгээр хүлээсэн үүргээ бүрэн биелүүлж 2019-2021 онд буюу Стратегийн баримт бичгийн хэрэгжих хугацаанд гадаад зээлийн үйлчилгээний төлбөрт  нийт **2,440.4** тэрбум төгрөгийг төлж, үүнээс үндсэн төлбөрт **1,862.1** тэрбум төгрөг, хүүгийн төлбөрт  **578.3** тэрбум төгрөгийг тус тус төлсөн.

**2.2.4** **Засгийн газрын өрийн баталгаа**

Засгийн газрын өрийн баталгааны үлдэгдэл 2020 оны жилийн эцсийн байдлаар 1,060.4 тэрбум төгрөг байсан бол 2021 оны жилийн эцсийн урьдчилсан гүйцэтгэлээр 876.4 тэрбум төгрөг болж, 183.8 тэрбум төгрөгөөр буурсан. Үүнээс Монгол Улсын Хөгжлийн банкны баталгааны үлдэгдэл 820.9 тэрбум төгрөг, “Монголын иргэний агаарын тээвэр” ТӨХК-ийн баталгааны үлдэгдэл 29.0 тэрбум төгрөг, “Эрдэнэс Монгол” ХК-ний баталгааны үлдэгдэл 26.5 тэрбум төгрөг байна.

*Хүснэгт № 6. Засгийн газрын баталгаа /2021.12.31/*

|  |  |  |  |  |  |
| --- | --- | --- | --- | --- | --- |
| **№** | **Баталгаа гаргуулагч** | **Зээлдүүлэгч** | **Валют** | **2021 он** | |
| **Үндсэн валют /сая/** | **Тэрбум төгрөг** |
| 1 | МИАТ ХК | АНУ-ын Хувийн экспортын санхүүжилтийн корпорац /Private Export Funding Corporation/ | Ам.доллар | 10.2 | 29.0 |
| 2 | Монгол Улсын Хөгжлийн банк | Японы хөрөнгө оруулагчид | Иен | 30,000.0 | 744.0 |
| 3 | Монгол Улсын Хөгжлийн банк | Хятадын хөгжлийн банк  /China Development. Bank/ | Ам.доллар | 27.0 | 76.9 |
| 4 | Эрдэнэс Монгол ХХК | Азийн хөгжлийн банк | Ам.доллар | 9.3 | 26.5 |
| **НИЙТ** | | | | | **876.5** |

*Эх сурвалж: Сангийн яам*

Засгийн газрын өрийн баталгааны үлдэгдлийн 78.0 хувийг эзэлж байгаа Монгол Улсын хөгжлийн банкны 30.0 тэрбум иений “Самурай” бондын төлбөрийг 2023 онд төлөх хуваарьтай бол “МИАТ” ТӨХК-ийн зээл 2023 онд, Монгол Улсын хөгжлийн банкны Хятадын хөгжлийн банкнаас авч ашигласан зээл 2022 онд, Эрдэнэс Монгол ХК-ийн техникийн туслалцааны зээлийг 2031 онд тус тус төлөх хуваарьтай.

**2.2.5 “Барих-шилжүүлэх” төрлийн концесс**

Өрийн удирдлагын тухай хуулийн 40.7-д“Улсын болон орон нутгийн төсвөөс эргэн төлөгдөх нөхцөлтэй концессын гэрээг хүчин төгөлдөр болсон өдрөөр өрийн мэдээллийн нэгдсэн санд оруулж, концессын гэрээний дагуу улирал бүр гарсан ашиглалтыг үндэслэж Засгийн газрын өрд бүртгэнэ” гэж заасны дагуу Сангийн яам, концессын асуудал хариуцсан төрийн захиргааны байгууллага болон орон нутгийн засаг захиргааны байгууллагаас улирал бүр ашиглалт, гүйцэтгэлийн мэдээллийг авч, нэгтгэн Засгийн газрын өрд бүртгэж байна.

*График № 3 Барих-шилжүүлэх төрлийн концесс, тэрбум төгрөг /2021.12.31/*

*Эх сурвалж: Сангийн яам*

Улсын болон орон нутгийн төсвөөс эргэн төлөх концессын үлдэгдэл 2021 оны оны жилийн эцсийн урьдчилсан гүйцэтгэлээр 673.9 тэрбум төгрөгт хүрч өмнөх оны мөн үеэс 21 хувиар буюу 176.3 тэрбум төгрөгөөр буурсан байна. Үүнээс улсын төсвөөс эргэн төлөх нийт 10 гэрээний үлдэгдэл 673.5 тэрбум төгрөг, орон нутгийн төсвөөс эргэн төлөх нийт 3 гэрээний үлдэгдэл 0.4 тэрбум төгрөгтэй тэнцэж байна.

1. **ЗАСГИЙН ГАЗРЫН ӨРИЙН БАГЦЫН ДУНД ХУГАЦААНЫ ЗОРИЛТОТ БҮТЭЦ, ТҮҮНИЙ ХЭРЭГЖИЛТ**
   1. **Дунд хугацаанд дэвшүүлсэн зорилтын хэрэгжилт**

**Зорилт 1. Засгийн газрын гадаад, дотоод үнэт цаас, зээлийн төлбөрүүдийг эдийн засаг, төсөвт дарамт учруулахгүйгээр төлж дахин санхүүжилтийн эрсдэлийг бууруулна.**

1.1 дэх арга хэмжээ: Монгол Улсын зээлжих зэрэглэлийг хэвээр хадгалах, сайжруулах үүднээс олон улсын зэрэглэл тогтоогч байгууллага, хөрөнгө оруулагчидтай хамтран ажилласан.

Сангийн яам олон улсын зээлжих зэрэглэл тогтоогч Стандарт энд Пүүрс агентлагтай 1999 оноос, Фитч Рэйтингс болон Мүүдис агентлагтай 2005 оноос Монгол Улсын зээлжих зэрэглэлийг тогтоолгох чиглэлээр тус тус хамтран ажиллаж эхэлсэн байдаг.

Улсын зээлжих зэрэглэл нь тухайн улс гадаад, дотоодын хөрөнгө оруулалт, зээлийн төлбөрөө ирээдүйд эргэн төлөх чадвар, эрсдэлийг илтгэдэг үзүүлэлт юм. Эдгээр агентлагууд улсын зээлжих зэрэглэлийг өөрсдийн тогтсон аргачлалын дагуу улсын эдийн засгийн өсөлт, төлөв байдлаас гадна төсвийн сахилга бат, өрийн удирдлага, санхүүгийн болон эдийн засгийн голлох үзүүлэлтүүд, хөрөнгө оруулалт, гадаад секторын нөхцөл байдал, улс төр, нийгэм болон засаглалын орчин зэрэг хүчин зүйлсэд үндэслэн тогтоодог. Мөн улсын зээлжих зэрэглэл нь тухайн улс орны аж ахуйн нэгжүүд, санхүүгийн байгууллагуудын зээлжих зэрэглэлийн жишиг үнэлгээ болж өгдөг.

Монгол Улсын хувьд олон улсын санхүүгийн зах зээлд идэвхтэй оролцож хөрөнгө босгох, эдийн засгийн хөгжлийг дэмжихэд зээлжих зэрэглэлийн үнэлгээ чухал үүрэг гүйцэтгэж байна.

Гадаад валютын албан нөөц нэмэгдэх, төсвийн алдагдал, цаашлаад Засгийн газрын өр буурах, өрийн удирдлагын зохистой бодлогыг хэрэгжүүлэх замаар өрийн дахин санхүүжилтийн эрсдэлийг бууруулах, гадаад өрийн хэмжээг тогтвортой хэмжээнд барих, эдийн засгийн өсөлт болон экспортыг тогтвортой байлгах зэрэг нь Монгол Улсын зээлжих зэрэглэлийг сайжруулахад гол нөлөөг үзүүлдэг. Харин зээлжих зэрэглэл буурахад дээрх хүчин зүйлсээс гадна Монгол Улсын төсвийн сахилга бат алдагдах, стратегийн ач холбогдол бүхий уул уурхайн томоохон төслүүд зогсох, нийгмийн болон улс төрийн тогтворгүй байдал зэрэг нь давхар сөргөөр нөлөөлж байдаг.

Монгол Улсын Сангийн яам 2019-2020 онуудад Фитч, Мүүдиз, Стандарт энд Пүүрс агентлагууд болон хөрөнгө оруулагчдад хагас жил тутам Монгол Улсын төсөв, санхүү, өрийн статистик мэдээллийг хүргүүлдэг бөгөөд Засгийн газрын бодлого, улс төр, нийгэм, засаглалын томоохон өөрчлөлтүүдийг тухай бүр мэдээлж ажилладаг. Харин зээлжих зэрэглэлийн үнэлгээг хийхэд Сангийн яам, Монголбанкнаас гадна Уул уурхай, хүнд үйлдвэрийн яам, ОУВС, Дэлхийн банк, Монгол Улсын эдийн засгийн хөгжлийг хөдөлгөгч томоохон аж ахуйн нэгжүүд, хараат бус эдийн засагч зэрэг олон талын байгууллага, хувь хүнтэй уулзалтуудыг зохион байгуулж, шаардлагатай мэдээллийг хүргэж байна. Стандарт энд Пүүрс болон Фитч агентлаг 2018 оноос хойш МУ-ын зээлжих зэрэглэлийг “B, тогтвортой” гэж үнэлснээс хойш жил бүр үнэлгээ хийж тогтвортой хэвээр хадгалж ирсэн. Харин Мүүдиз агентлаг зээлжих зэрэглэлийг 2020 онд “B3, сөрөг” төлөв рүү оруулаад байсан ч 2021 оны 3 дугаар сарын 16-ны өдөр төлөвийг эргүүлэн “тогтвортой” гэж үнэлсэн байна.

1.2 дахь арга хэмжээ: Гадаад зах зээлийн нөхцөл байдал, судалгаанд үндэслэн 2021, 2022, 2023 онд төлөгдөх гадаад үнэт цаасны тодорхой хэсгийг буцаан худалдан авах өрийн зохицуулалтын арга хэмжээг хэрэгжүүлсэн.

Монгол Улсын Засгийн газар нь ирэх жилүүдэд төлөх Засгийн газрын гадаад өрийн үйлчилгээний төсөвт үзүүлэх ачааллыг урт хугацаанд тараан жигдлэх, өрийн багцын эргэн төлөлтийн дундаж хугацааг уртасгах, эдийн засаг, санхүү, төсвийн тогтвортой байдлыг хангах зорилгоор Засгийн газрын 2019-2022 оны өрийн стратегит нийцүүлэн хугацаа нь тулаад байсан 10 жилийн хугацаатай, 1 тэрбум ам.долларын Чингис бонд, 800 сая ам.долларын Гэрэгэ бонд, 600 сая ам.долларын Мазаалай бондуудын өр төлбөрүүдийг дахин санхүүжилт хийж өрийн зохицуулалтын арга хэмжээг авч хэрэгжүүлсэн.

Чингис, Мазаалай бондыг буцаан худалдан авах саналыг 2020 оны 9 дүгээр сарын 21-ээс 9 дүгээр сарын 25-ны өдрүүдэд хүлээн авч, 600 сая ам.долларын 5.5 жилийн хугацаатай “Номад”бондыг 2020 оны 9 дүгээр сарын 28-ны өдөр, 5.125 хувийн хүүтэйгээр олон улсын зах зээл дээр арилжаалсан. Уг бонд нь өрийн зохицуулалтын хүрээнд арилжаалсан Засгийн газрын гурав дахь гадаад бонд бөгөөд богино хугацаанд зах зээлийн хамгийн тохиромжтой нөхцөлд бага хүүтэйгээр арилжаалснаараа онцлог юм. “Сенчири” төслийн хүрээнд түүхэндээ хамгийн бага түвшний хүүтэйгээр буюу 6 жилийн хугацаатай 3.5 хувийн хүүтэй 500 сая ам.доллар, 10 жилийн хугацаатай 4.45 хувийн хүүтэй, 500 сая ам.доллар, нийт 1.0 тэрбум ам.долларын өрийн зохицуулалтыг амжилттайгаар авч хэрэгжүүлсэн бөгөөд Азийн зах зээл дээр шилдэг арилжаагаар нэрлэгдэж, Finance Asia сэтгүүлийн “Оны шилдэг Засгийн газрын бонд”, “Оны шилдэг хөгжиж буй зах зээлийн арилжаа” шагналуудыг аваад байна.

Бонд гаргах ажиллагаанд Morgan Stanley, JPMorgan, Nomura, HSBC банкууд ажилласан. Засгийн газар, хөрөнгө оруулагчдыг төлөөлж ажиллах олон улсын хуулийн фирмээр Cleary Gottlieb, Mayer Brown, дотоодын хуулийн фирмээр Melville Erdenedalai, DB&GTS зэрэг хуулийн фирмүүд ажилласан.

Өрийн удирдлагын тухай хуулийн 26.10-д заасны дагуу өрийн зохицуулалттай холбоотой “Засгийн газрын гадаад үнэт цаасыг гаргах, арилжаалах журам”-ыг Засгийн газрын 2021 оны 03 дугаар сарын 17-ны 65 дугаар тогтоолоор баталсан. Тус журам батлагдсанаар олон улсын зах зээлд Засгийн газрын гадаад үнэт цаас (ЗГГҮЦ) гаргах, арилжаалахтай холбоотой бэлтгэл ажлыг хангах, ЗГГҮЦ гаргахад үйлчилгээ үзүүлэх талуудыг сонгон шалгаруулах үйл ажиллагаа, арилжаа зохион байгуулах, бүртгэх, тайлагнах, хөрөнгө оруулагчидтай харилцахтай холбоотой харилцааг зохицуулах бөгөөд Засгийн газрын гадаад үнэт цаас арилжаалах үйл явц ил тод, боловсронгуй зохион байгуулагдах нөхцөл боломжийг олгосон юм.

1.3 дахь арга хэмжээ: Засгийн газрын гадаад, дотоод үнэт цаас, зээлийн нийт 5.9 их наяд төгрөгийн төлбөрийг 2019-2021 онд эдийн засаг, төсөвт дарамт учруулахгүйгээр төлж барагдуулсан.

Засгийн газрын зүгээс олон улсын байгууллага, нэг болон олон талт түнш, гадаад болон дотоодын хөрөнгө оруулагч хувийн аж ахуйн нэгж зэрэг зээлдүүлэгч талуудтай байгуулсан гэрээний хуваарийн дагуу 2019 онд 1,464.4 тэрбум төгрөг, 2020 онд 1,886.8 тэрбум төгрөг, 2021 онд 2,562.1 тэрбум төгрөгийг шинээр арилжааны нөхцөлтэй зээл авахгүйгээр төлж барагдуулсан.

Хүснэгт № 7. Засгийн газрын өрийн үйлчилгээ 2019-2021, тэрбум төгрөг

|  |  |  |  |  |
| --- | --- | --- | --- | --- |
| **Өрийн үйлчилгээ** | **2019** | **2020** | **2021 УГ.** | **Нийт** |
| **Үндсэн төлбөр** | **603.4** | **954.0** | **1,604.0** | **3,161.4** |
| Гадаад үнэт цаас | - | - | 377.8 | 377.8 |
| Гадаад зээл | 438.3 | 691.0 | 732.8 | 1862.1 |
| Дотоод үнэт цаас | 165.1 | 263.0 | 493.4 | 921.5 |
| **Хүүгийн төлбөр** | **861.0** | **932.8** | **958.1** | **2751.4** |
| Гадаад үнэт цаас | 507.7 | 577.8 | 597.8 | 1683.3 |
| Гадаад зээл | 167.5 | 197.9 | 212.9 | 578.3 |
| Дотоод үнэт цаас | 185.8 | 157.1 | 147.4 | 489.8 |
| **Нийт** | **1,464.4** | **1,886.8** | **2,562.1** | **5,913.3** |

*Эх сурвалж: Сангийн яам*

**Зорилт 2. Гадаад зээллэгээр хэрэгжүүлэх төсөл, хөтөлбөрүүдэд зардал, үр өгөөжийн тооцооллыг хийж, зөвхөн үр ашигтай төслүүдийг санхүүжүүлэх зарчмыг баримтлан тэдгээрийн зарцуулалтад тавих хяналтыг сайжруулна.**

2.1 дэх арга хэмжээ: Төсвийн алдагдлыг бууруулж, өрийн хэрэгслийг хязгаарлах замаар шинээр өр үүсгэх шаардлагыг багасгасан.

Зорилтын хүрээнд төсвийн алдагдлыг бууруулж, өрийн хэрэгслийг хязгаарлах замаар шинээр өр үүсгэх шаардлагыг багасгах арга хэмжээг хэрэгжүүлэхээр Стратегийн баримт бичигт тусгасан. Монгол Улсын 2019 оны төсвийн тухай хуулиар Монгол Улсын 2019 оны нэгдсэн төсөв 2,375.0 тэрбум төгрөгийн алдагдалтай батлагдсанаас 2019 оны жилийн эцсийн гүйцэтгэлээр 711.8 тэрбум төгрөгийн алдагдалтай, Монгол Улсын 2020 оны төсвийн тухай хуулиар Монгол Улсын 2020 оны нэгдсэн төсөв 5,252.7 тэрбум төгрөгийн алдагдалтай батлагдсанаас жилийн эцсийн гүйцэтгэлээр 4,440.4 тэрбум төгрөгийн алдагдалтай гарсан. Түүнчлэн 2021 оны төсвийн тухай хуулиар Монгол Улсын 2021 оны нэгдсэн төсөв 4,001.2 тэрбум төгрөгийн алдагдалтай батлагдсанаас жилийн эцсийн гүйцэтгэлээр 2,908.8 тэрбум төгрөгийн алдагдалтай гарсан. Энэ нь жил бүр төлөвлөсөн дүнгээс төсвийн алдагдал бага гарсан үзүүлэлтүүд байгаа бөгөөд энэхүү дүнгээр шинээр үүсгэх байсан өрийн хэмжээ буурсан байна.

2.2 дахь арга хэмжээ: Гадаад зээлийн хөрөнгөөр хэрэгжүүлэх төсөл хөтөлбөрүүдийг эрэмбэлж, зөвхөн үр ашигтай төслүүдийг санхүүжүүлэх зарчмыг баримталсан.

Засгийн газрын зүгээс хөгжлийн стратеги, бодлого, зорилт, тэргүүлэх чиглэлийн хүрээнд хөгжлийн түншүүдтэй хөгжлийн хамтын ажиллагааны дунд хугацааны стратегийг хэрэгжүүлэн Засгийн газрын шугамаар гадаад улс, олон улсын банк, санхүүгийн байгууллагаас авах зээлээр нийгэм, эдийнзасгийн **үр ашигтай төсөл, арга хэмжээг санхүүжүүлэх зарчмыг баримтлан ажиллаж байна.**

Монгол Улсын 2019-2021 оны төсөвт гадаад зээлийн хөрөнгөөр хэрэгжүүлэх төсөл, арга хэмжээний зардлын эх үүсвэрийг ОУВС-тай хамтран хэрэгжүүлсэн “Өргөтгөсөн санхүүжилтийн хөтөлбөр”-өөр тохирсон төсвийн алдагдлын хэмжээг харгалзан,  зээлийн ерөнхий хэлэлцээр байгуулагдсан, тусгайлсан зээлийн хэлэлцээрээр эх үүсвэр баталгаажсан, нийгэм, эдийн засгийн үр ашигтай төсөл, арга хэмжээ байх, үргэлжилж буй төслүүдийн хувьд тухайн жилд дуусгавар болох төсөл, арга хэмжээний санхүүжилтийг бүрэн тусгах, тэргүүлэх ач холбогдолтой болон үр ашигтай, амжилттай хэрэгжиж буй төсөл, арга хэмжээг дэмжих зарчим баримтлан төлөвлөж, хэрэгжилтэд хяналт тавьж  ажилласан. Гадаад зээлийн хөрөнгөөр 2019 онд 70 төсөл хэрэгжиж 1,215.5 тэрбум төгрөг, 2020 онд 87 төсөл хэрэгжиж 1,296.6  тэрбум төгрөг, 2021 онд 80 төсөл хэрэгжиж 1,330.0 тэрбум төгрөгийн ашиглалт гарсан.

Мөн Сангийн яамнаас Дэлхийн банктай хамтран хэрэгжүүлж байгаа “Төсөв, санхүүгийн тогтвортой байдлыг бэхжүүлэх төсөл”-ийн хүрээнд “Монгол Улсын Засгийн газрын гадаад зээл, тусламжийн удирдлагын мэдээллийн нэгдсэн сан”-ийн цахим систем (www.odamis.mof.gov.mn)-ийг 2019 оны 8 дугаар сараас шинэчлэн боловсруулж, 2020 оны 12 дугаар сарын 1-ний өдөр үйл ажиллагааг эхлүүлж, нэвтрүүлээд байна. Энэхүү цахим системд гадаад зээлийн төсөл, арга хэмжээг төлөвлөх, төсөвлөх, хэрэгжүүлэх үйл ажиллагааг удирдан зохион байгуулах, санхүүжилтийн эрх нээх, нэгдсэн бүртгэл хөтлөх, хэрэгжилтийн явцад хяналт тавих, үнэлэх, тайлагнах бөгөөд цахим системийг шинэчлэн хэрэгжүүлснээр гадаад зээлийн төсөл, арга хэмжээний удирдлага, зохицуулалт сайжруулах, санхүүжилтийн үйл ажиллагааг шуурхай шийдвэрлэх, хяналтыг өндөржүүлэх, үр дүнтэй хэрэгжүүлэх, ил тод байдлыг хангах, нэгдсэн мэдээллийн сан бүрдүүлэх нөхцөлийг бүрдүүлж байна. Мөн Засгийн газраас авч хэрэгжүүлсэн алхмууд нь төрийн үйлчилгээг цахим болгох, онлайн хэлбэрт шилжүүлэхэд чухал арга хэмжээ болсон.

Засгийн газрын гадаад зээл, тусламжийн хөрөнгөөр хэрэгжиж буй төслүүдийн хэрэгжилтийг бүрэн хангах, эх үүсвэрийг үр ашигтай ашиглах, төслүүдийн санхүүжилтийг уян хатан, шуурхай шийдвэрлэх зорилгоор 2019 оноос эхлэн  гадаад зээл, тусламжийн санхүүжилт болон гэрээ, хэлэлцээрийн дагуу Монгол Улсын Засгийн газрын хариуцах санхүүжилтийн зардлыг Сангийн сайдын багцад тусгаж, Монгол Улсын 2019 оны төсвийн тухай хуулийг хэрэгжүүлэн ажилласан. Үүний үр дүнд амжилттай хэрэгжиж буй төслийн төсөвт тусгасан зардлын хязгаартаа хүрснээр санхүүжилт гаргах боломжгүй болдог хүндрэл арилж төслийн хэрэгжилт, гүйцэтгэл сайжирч төслүүдийн ашиглалт нэмэгдсэн.

Засгийн газрын 2021 оны 07 дугаар сарын 20-ны өдрийн 211 дугаар тогтоолоор баталсан “Засгийн газрын гадаад зээлийн хөрөнгийг дамжуулан зээлдүүлэх журам” болон Сангийн сайдын 2015 оны 196 дугаар тушаалаар баталсан “Засгийн газрын гадаад зээлийн хөрөнгийг ашиглах, эдгээр хөрөнгөөр санхүүжих төсөл, арга хэмжээг хэрэгжүүлэх, зохион байгуулах, санхүүжүүлэх, хяналт тавих, үнэлэх журам”-ыг шинэчлэн Сангийн сайдын 2021 оны 1 дүгээр сарын 11-ний өдрийн 4 дүгээр тушаалаар батлуулан, захиргааны хэм хэмжээний актын улсын бүртгэлийн  5018 дугаарт бүртгүүлэн, мөрдүүлж эхлээд байна.

Тус журмуудын өөрчлөлтөөр төсөл, арга хэмжээний хэрэгжилт худалдан авах ажиллагааны процесс буюу аливаа ажлыг гүйцэтгэгч, нийлүүлэгч, зөвлөх компанийг сонгон шалгаруулахад ихээхэн цаг хугацаа алдсаны улмаас хойшлогддог тул уг нөхцөл байдлыг арилгах, шийдвэрлэх зорилгоор төсөл, арга хэмжээ хэрэгжиж эхэлснээс хойш 1 жилийн хугацаанд худалдан авах ажиллагааг зохион байгуулж чадаагүй бол уг төсөл, арга хэмжээг зогсоох зохицуулалтыг тусгасан. Мөн төсөл, арга хэмжээний хэрэгжилт дуусахаас 6 сарын өмнө худалдан авах ажиллагааны төлөвлөгөөнд өөрчлөлт оруулан нэмэлт худалдан авалт зохион байгуулахыг хориглох замаар төсөл арга, хэмжээг цаг хугацаанд нь дуусгавар болгох, уг нэмэлт худалдан авах ажиллагаатай холбогдон үр ашиггүй урсгал зардал гаргахгүй байх гэх зэрэг заалтуудаас гадна дамжуулан зээлдүүлэх байгууллагуудад эрсдэлийн шинжилгээ үнэлгээ хийх, төслийн хэрэгжилтийг дамжуулан зээлдүүлсэн зээлээр төлөх боломжтой эсэхийг хянах тухай тус тус журамд тусгасан.

Түүнчлэн Засгийн газрын өрийн баталгаа болон төрийн өмчит аж ахуйн нэгжүүдийн өр төлбөрөөс үүдэлтэй Засгийн газрын болзошгүй өр төлбөрийн эрсдэлийг бууруулах механизмыг бүрдүүлж, дамжуулан зээлдүүлсэн зээлийн хугацаа хэтэрсэн өр үүсэхээс сэргийлэх зорилгоор Сангийн сайдын 2021 оны 12 дугаар сарын 27-ны өдрийн 233 дугаар тушаалаар “Эрсдэлийн үнэлгээний аргачлал”-ыг баталсан.

Ийнхүү Засгийн газрын гадаад зээлийн эрх зүйн зохицуулалтыг боловсронгуй болгосноор гадаад улс, олон улсын банк, санхүүгийн байгууллагаас авах зээлийг улс орны хөгжлийн стратеги, бодлого, зорилт, тэргүүлэх чиглэлтэй илүү нийцүүлэх, гадаад зээлийн хөрөнгөөр санхүүжих төсөл, арга хэмжээнд тавигдах шаардлагыг тодорхой болгох, зээлийн хөрөнгийг нэгдсэн удирдлага, зохион байгуулалтаар хангаж, төсөл, арга хэмжээний хэрэгжилтэд тавих хяналт сайжирч, оролцогч талуудын үүрэг, хариуцлага нэмэгдэн, ил тод байдлыг хангаж гадаад зээлийг үр дүнтэй хэрэгжүүлэх боломж илүү бүрдэж байна.

**Зорилт 3. Орчин үеийн технологийн дэвшлийг ашигласан Засгийн газрын үнэт цаасны арилжааны дэд бүтцийг бүрдүүлнэ. Гадаад, дотоодын хөрөнгө оруулагчдын арилжаанд оролцох боломжийг нэмэгдүүлж, зах зээлийн нээлттэй, өрсөлдөөнт, хүртээмжтэй байдлыг хангаж, Засгийн газрын үнэт цаасны хөрвөх чадварыг сайжруулна.**

3.1 дэх арга хэмжээ: Засгийн газрын дотоод үнэт цаасны зах зээлийг хөгжүүлэх чиглэлээр хууль эрх зүйн орчныг боловсронгуй болгов.

Сангийн яамны зүгээс Засгийн газрын гадаад үнэт цаасны арилжааг нэгдсэн цахим системээр явуулах ажлын хүрээнд “Засгийн газрын дотоод үнэт цаасны анхдагч болон хоёрдогч үйл ажиллагааны журам”-ыг шинэчлэн боловсруулж Засгийн газрын “Журам батлах тухай” 2019 оны 2 дугаар сарын 20-ны өдрийн 77 дугаар тогтоолоор батлуулсан. Мөн Сангийн сайдын 2019 оны 12 дугаар сарын 25-ны өдрийн “Аргачлал батлах тухай” 280 дугаар тушаалаар “Засгийн газрын дотоод үнэт цаасны анхдагч, хоёрдогч зах зээлийн үнэ, өгөөж, хүү тооцох болон арилжааны хуваарилалтыг хийх, Засгийн газрын дотоод үнэт цаасыг хоёрдогч зах зээлээс буцаан худалдан авах аргачлал”-ыг тус тус шинэчлэн боловсруулан баталсан.

Дээрх журам болон аргачлал батлагдсанаар Засгийн газрын дотоод үнэт цаасны үйл ажиллагааг зохицуулж байсан 3 журмыг хүчингүй болгож, Засгийн газрын үнэт цаасыг олон нийтэд нээлттэй, тэгш хүртээмжтэй, өрсөлдөөнт зарчмаар явуулах эрх зүйн нэгдсэн тогтолцоог бий болж байгаа ач холбогдолтой.

3.2 дахь арга хэмжээ: Орчин үеийн технологийн дэвшлийг ашигласан Засгийн газрын үнэт цаасны арилжааны дэд бүтцийг хөгжүүлсэн.

Засгийн газрын дотоод үнэт цаас (ЗГДҮЦ)-ны зах зээл нь өмнө нь бөөний болон жижиглэнгийн зах зээлээс бүрдэж байсан бөгөөд бөөний зах зээл дээр арилжааны банкнууд Монголбанкны банк хоорондын цахим арилжааны системийг ашиглан өрсөлдөөнт арилжаанд оролцон жигнэсэн дундаж хүүг тогтоож байсан бол жижиглэнгийн зах зээл нь бөөний арилжаанаас тогтсон жигнэсэн дундаж хүүтэй өрсөлдөөнт бус арилжаанд иргэд, аж ахуйн нэгжээс брокер дилерийн компаниудаар дамжуулан санал авч, Хөрөнгийн биржийн арилжааны системээр явагдаж байсан.

Нийт үнэт цаасны 87.8 хувийг Монголбанкны бөөний арилжаа, 12.2 хувийг МХБ-ын жижиглэнгийн арилжаа тус тус эзэлж байсан. Нээлттэй хэлбэрээр арилжаалсан үнэт цаасны 82.1 хувийг дотоодын арилжааны банкнууд, 9.4 хувийг дотоодын бусад аж ахуйн нэгжүүд, 6.7 хувийг гадаадын аж ахуйн нэгж, 1.5 хувийг дотоодын иргэд, 0.2 хувийг гадаадын иргэд тус тус худалдан авсан байна.

ЗГДҮЦ-ны бөөний болон жижиглэнгийн арилжааны дэд бүтцийг нэгтгэн нэг арилжааны сувгаар арилжаалах, арилжааг ил тод, шударга, зардал болон шат дамжлага багатай, иргэд аж ахуй нэгжүүдэд хүртээмжтэйгээр явуулах, хөрөнгийн зах зээлийн бэнчмарк жишиг хүүг өрсөлдөөнт арилжааны үр дүнд багаар тогтоох зорилгоор “Засгийн газрын дотоод үнэт цаасны анхдагч болон хоёрдогч зах зээлийн үйл ажиллагааны журам”-ыг Өрийн удирдлагын тухай хуульд нийцүүлэн шинэчлэн Засгийн газрын 2019 оны 77 дугаар тогтоолоор баталсан.

Дэлхий нийтийн чиг хандлага санхүүгийн үйлчилгээг хямд, хялбар, шуурхай, хүртээмжтэй болгох зорилгоор блокчейн технологийг санхүүгийн үйлчилгээнд нэвтрүүлэх нь түгээмэл болж байна. Улмаар 2018 оны “Монголын эдийн засгийн форум” дээр Монголын дотоодын технологийн компани нь блокчейн технологи дээр суурилсан үнэт цаасны арилжааны платформыг зохион бүтээснийг танилцуулсан. Энэхүү цахим арилжааны систем нь үнэт цаасны арилжааг хөрөнгө оруулагчдад хүртээмжтэй, зардал багатай, шат дамжлагагүйгээр явуулах боломжийг зах зээлийн оролцогчдод олгох юм.

Засгийн газрын бөөний болон жижиглэнгийн арилжааны дэд бүтэц нь иргэд аж ахуйн нэгж арилжаанд оролцоход шат дамжлага ихтэй, мөн шимтгэл хураамжийн зардал харьцангуй өндөр байгаа нь зах зээлийн дэд бүтцийг шинэчлэн сайжруулах шаардлага бий болсон.

Сангийн яамны зүгээс дотоод үнэт цаасны арилжаанд оролцоход гардаг дээрх хүндрэлүүдийг багасгах, иргэд, аж ахуйн нэгжийн арилжааны идэвхийг нэмэгдүүлэх зорилгоор блокчейн технологийг ашигласан арилжааны шинэ системийг улам боловсронгуй болгох ажлыг Улаанбаатар хөрөнгийн бирж ХХК-тай хамтран 2021 онд хийж дууссан.

**Зорилт 4. Болзошгүй өр төлбөрийн төсөвт үзүүлэх нөлөөллийг үнэлэх, болзошгүй эрсдэлээс сэргийлэх тогтолцоог хөгжүүлнэ.**

4.1 дэх арга хэмжээ: Засгийн газрын өрийн баталгаа, “барих-шилжүүлэх” төрлийн концесс, өрийн бичиг зэрэг өрийн хэрэгслээр өр үүсгэхгүй байх бодлогыг баримталсан.

Засгийн газрын зүгээс Төсвийн тогтвортой байдлын тухай хуульд заасан өрийн баталгааны хэмжээг нэмэгдүүлэхгүй байх, “барих-шилжүүлэх” төрлийн концессын гэрээ, өрийн бичгээр болзошгүй өр төлбөр үүсгэхгүй байх бодлогыг Стратегийн баримт бичгийн хэрэгжилтийн хугацаанд баримталж ажилласан. Үүний хүрээнд Засгийн газрын өрийн баталгаа гаргуулах болон аливаа хүсэлтэд татгалзсан хариу өгч ажилласан бөгөөд мөн Засгийн газрын зүгээс шинээр “барих-шилжүүлэх” төрлийн концессын гэрээг 2017 оноос хойш байгуулаагүй.

Засгийн газрын зүгээс баталгаанаас үүсэх болзошгүй өр төлбөрийг багасгах, Засгийн газрын өрийн Дотоодын нийт бүтээгдэхүүнд эзлэх хувь хэмжээг бууруулах зорилгын хүрээнд өрийн баталгаа нэмж гаргахгүй байх бодлогыг хэрэгжүүлсээр байна. Түүнчлэн Засгийн газрын өрийн баталгаатай холбоотой харилцааг Монгол Улсын Засгийн газрын 2015 оны 146 дугаар тогтоол, Сангийн сайдын 2015 оны 94 дүгээр тушаалаар баталсан журмаар зохицуулж байсныг нэгтгэн, нэг эрх зүйн актаар зохицуулах нь ӨУТХ-ийн 35.6, 35.10-т нийцэж байсан тул “Засгийн газрын өрийн баталгааны дагуу байгуулах гэрээ, түүнд тавих шаардлага, авлага барагдуулах журам”-ыг 2021 оны 07 сарын 20-ны өдрийн 210 дугаар тогтоолоор шинэчлэн батлуулсан. Дараах журмын зохицуулалтыг нэгтгэж шинэчилснээр Засгийн газрын баталгаа бүхий төсөл, арга хэмжээнд жил бүр эрсдэлийн үнэлгээ хийх, баталгаа гаргуулагчийн хувьд үүсэж болох байгууллагын эрсдэлээс сэргийлэх зэрэг өөрчлөлтийг хийсэн.

**Зорилт 5. Засгийн газрын өрийн удирдлагын тогтолцоог сайжруулж, орчин үеийн чиг хандлагад нийцүүлэх.**

5.1 дэх арга хэмжээ Засгийн газрын өрийн удирдлагын одоогийн нөхцөл байдлыг олон улсын байгууллагаар үнэлүүлэн, уг үнэлгээнд үндэслэн Өрийн удирдлагын тогтолцооны болон үйл ажиллагааны хөгжлийн төлөвлөгөөг батлан хэрэгжүүлж байна.

Сангийн яамны зүгээс юуны түрүүнд Засгийн газрын өрийн удирдлагын одоогийн нөхцөл байдлыг холбогдох олон улсын байгууллагаар үнэлүүлэн, уг үнэлгээг үндэслэн Өрийн удирдлагын тогтолцооны болон үйл ажиллагааны хөгжлийн төлөвлөгөөг боловсруулан хэрэгжүүлэхээр төлөвлөсөн. Үүний хүрээнд Дэлхийн банкны өрийн удирдлагын гүйцэтгэлийн үнэлгээ (DEMPA)-г 2019 оны байдлаар хийлгүүлэхээр 2019 оны 9 дүгээр сард хүсэлт тавьсны дагуу Дэлхийн банкны ажлын хэсэг 2020 оны 1 дүгээр сард Монгол Улсад ирж ажилласан бөгөөд ажлын хэсгийн дүгнэлт 2020 оны 6 дугаар сард гарсан.

Тус ажлын хэсгийн DEMPA үнэлгээний дүгнэлтийг үндэслэн Сангийн сайдын 2020 оны 9 дүгээр сарын 30-ны өдрийн 188 дугаар тушаалаар “Өрийн удирдлагын тогтолцооны болон үйл ажиллагааны хөгжлийн төлөвлөгөө” болон тус төлөвлөгөөг хэрэгжүүлэх удирдамжийг боловсруулан баталсан. Тус төлөвлөгөөнд олон улсын байгууллагын үнэлгээний дагуу хэрэгжүүлэх шаардлагатай 14 бүрэлдэхүүн хэсгийн хүрээний 94 арга хэмжээг тусгасан бөгөөд 2020-2022 оны хооронд хэрэгжүүлэхээр төлөвлөсөн. Дээрх арга хэмжээг авч хэрэгжүүлснээр Өрийн удирдлагын хууль эрх зүйн орчин, бодлого, стратеги, бүртгэл тайлагналт, хөрөнгө оруулагчидтай харилцах харилцаа дээрх 14 бүрэлдэхүүн хэсэг сайжрах, улмаар дотоодын болон олон улсын зах зээлээс хямд нөхцөлтэй эх үүсвэр татах нөхцөл бүрдэх, мөнгөний болон төсвийн бодлого, өрийн удирдлагын уялдаатай байдал сайжрах зэрэг олон эерэг үр дүнг үзүүлнэ.

**3.2 Засгийн газрын өрийн багц дахь зардал эрсдэлийн шинжилгээ**

Засгийн газрын өрийн багцад хийсэн зардал эрсдэлийн шинжилгээний үр дүнг дараах хүснэгтэд харууллаа.

*Хүснэгт № 8. Засгийн газрын өрийн багцын шинжилгээ*

|  |  |  |  |  |  |
| --- | --- | --- | --- | --- | --- |
| **Үзүүлэлт** | **Түвшин** | **2019** | **2020** | **2021** | **2022 ХБГ** |
| **Өрийн зардал** |  |  |  |  |  |
| Жигнэсэн дундаж хүү (хувь) | **Гүйцэтгэл** | **4.2** | **3.2** | **3** | **2.9** |
|  | **Дээд** | **4.3** | **4** | **3.8** | **3.6** |
|  | **Доод** | **3.9** | **3.7** | **3.5** | **3.4** |
| **Дахин санхүүжилтийн эрсдэл** |  |  |  |  |  |
| Засгийн газрын өрийн эргэн | **Гүйцэтгэл** | **8.6** | **8.9** | **8.3** | **8.6** |
| төлөгдөх дундаж хугацаа /жил/ | **Дээд** | **8.6** | **8.1** | **8.7** | **8.6** |
|  | **Доод** | **8.5** | **7.9** | **8.3** | **8** |
| **Хүүгийн эрсдэл** |  |  |  |  |  |
| Засгийн газрын өрийн хүү | **Гүйцэтгэл** | **7.7** | **7.6** | **7.6** | **7.7** |
| шинэчлэгдэх дундаж хугацаа /жил/ | **Дээд** | **7.7** | **8** | **8** | **8.4** |
|  | **Доод** | **7.7** | **7.6** | **7.6** | **7.4** |
| **Ханшийн эрсдэл** |  |  |  |  |  |
| Гадаад валютаар илэрхийлсэн өр | **Гүйцэтгэл** | **93.7** | **95.6** | **97.5** | **96.4** |
| /нийт өрд эзлэх хувь/ | **Доод** | **90** | **90** | **88** | **86** |

*Эх сурвалж: Сангийн яам*

**3.2.1 Өрийн зардал**

Стратегийн баримт бичгийн хэрэгжилтийн хугацаанд буюу 2019-2022 онд хүүгийн түвшин өндөр Засгийн газрын дотоод үнэт цаас арилжаалаагүй бөгөөд хөнгөлөлттэй зээлээр төсвийн алдагдлыг нөхөх, төсөл хөтөлбөрийг санхүүжүүлэх бодлого баримталсан.

Түүнчлэн өндөр хүү бүхий Мазаалай, Гэрэгэ болон Чингис бондуудыг бага хүүтэй Сенчири, Номад бондоор дахин санхүүжүүлснээр өрийн багцын жигнэсэн дундаж хүү 2019 онд 4.2 хувь байсан бол 2020 онд 3.2 хувь, 2021 онд 3.0 хувь, 2022 оны хүлээгдэж буй гүйцэтгэлээр 2.9 хувь болж тус тус буураад байна.

**3.2.2 Дахин санхүүжилтийн эрсдэл**

Богино хугацаат арилжааны зээлийн эх үүсвэр авч ашиглахаас татгалзаж, урт хугацаат хөнгөлөлттэй зээл авч ашиглан, Засгийн газрын дотоод үнэт цаас гаргалгүй, хугацаа тулаад байсан гадаад үнэт цааснуудыг 7-10 жилийн хугацаатай үнэт цаасаар дахин санхүүжүүлснээр Засгийн газрын өрийн эргэн төлөх дундаж хугацаа 2018 онд 8.2 жил байсан бол 2022 оны хүлээгдэж буй гүйцэтгэлээр 8.6 болж өсөхөөр байна.

**3.2.3 Хүүгийн эрсдэл**

Стратегийн баримт бичгийн хэрэгжилтийн хугацаанд төсвийн алдагдлыг нөхөх, төсөл хөтөлбөрийг санхүүжүүлэх эх үүсвэрийг тогтмол хүүтэй зээлээр түлхүү санхүүжүүлэх, цаашлаад Лондонгийн банк хоорондын хүү /ЛИБОР/ хэрэглэгдэхээ больж байгаатай холбогдуулан зарим хувьсах хүүтэй өрийг тогтмол хүүтэй болгох төлөвлөгөөтэй байна. Үүнтэй холбоотойгоор тус арга хэмжээний хүрээнд Өрийн удирдлагын тухай хууль, Олон улсын гэрээний тухай хуулийн дагуу Засгийн газарт хувьсах хүүтэй зээлүүдийг шаардлагатай бол тогтмол хүүтэй болгох тухай асуудлыг Засгийн газарт танилцуулан шийдвэрлүүлж 2022 оны 02 дугаар сарын 01-ний өдрийн 62 дугаар тогтоолыг батлуулсан.

Засгийн газрын өрийн хүү шинэчлэгдэх дундаж хугацаа 2018 онд 7.6 жил байсан бол 2022 оны хүлээгдэж буй гүйцэтгэлээр 7.7 болж өсөхөөр байна.

**3.2.4 Ханшийн эрсдэл**

Засгийн газрын дотоод үнэт цаасыг 2017 оноос эхлэн арилжаалаагүй, төсвийн алдагдлыг санхүүжүүлэх, төсөл хөтөлбөрийг санхүүжүүлэх зорилгоор авсан зээллэгүүд нь гадаад валютаар илэрхийлэгдсэн, түүнчлэн Засгийн газрын дотоод үнэт цаас арилжаалаагүй тул гадаад валютаар илэрхийлсэн өрийн өрийн баталгаа болон барих-шилжүүлэх концессоос бусад Засгийн газрын өрд эзлэх хувь 2019 онд 93.7 хувь байсан бол 2020 онд 95.6 хувь, 2021 онд 97.5 хувьд хүрч өссөн байна.

**4.** **ДҮГНЭЛТ**

Монгол Улсын Засгийн газраас Өрийн удирдлагын 2019-2022 оны стратегийн баримт бичгийг хэрэгжүүлэх хугацаанд Ковид-19 цар тахлын улмаас эдийн засгийн хүндрэлтэй нөхцөл байдалтай тулгарсан ч Улсын Их Хурал, Засгийн газраас зохистой бодлого, багц арга хэмжээг шуурхай авч хэрэгжүүлсний үр дүнд бодлогын зорилт, үр дүнгийн үзүүлэлтүүдийг хангаж чадлаа.

Түүнчлэн томоохон зарим ахиц дэвшилтийг дурдвал, Засгийн газрын гадаад үнэт цаасыг дахин санхүүжүүлэх байдлаар Номад болон Сенчири өрийн зохицуулалтын төслийг амжилттай хэрэгжүүлэн хүүгийн түвшинг түүхэнд байгаагүй бага дүнд хүргэсэн, цар талын хүндрэлтэй нөхцөлд өрийн дээд хязгаарыг төсвийн тогтвортой байдлын тухай хуульд заасны дагуу зохистой төвшинд хадгалсан, цаашид илүү үр өгөөжтэй төсөл хөтөлбөрүүдийг санхүүжүүлэх гадаад зээлийг ашиглах боломжийг бүрдүүлсэн байна.

## ХАВСРАЛТ

**Хүснэгтийн жагсаалт**

Хүснэгт № 1 Улсын нийт гадаад өрийн статистик 2019-2021 /сая ам.доллар/…………….…... 2

Хүснэгт № 2 Засгийн газрын өр 2019-2022…………………………………………………………... 3

Хүснэгт № 3 Гадаад үнэт цаас, тэрбум төгрөг /2021.12.31/…………………………………......... 4

Хүснэгт № 4 Гадаад зээлийн ашиглалт, тэрбум төгрөг /2021.12.31/…………………………….. 6

Хүснэгт № 5 Гадаад зээлийн үйлчилгээ, тэрбум.төгрөг /2021.12.31/………………...…………. 6

Хүснэгт № 6 Засгийн газрын баталгаа /2021.12.31/………………………………………………… 7

Хүснэгт № 7 Засгийн газрын өрийн үйлчилгээ 2019-2021, тэрбум төгрөг………………………. 10

Хүснэгт № 8 Засгийн газрын өрийн багцын шинжилгээ……………………………………………. 15

**Графикийн жагсаалт**

График № 1 Дотоод үнэт цаас, тэрбум төгрөг /2021.12.31/..............................………..…….…. 4

График № 2 Дахин санхүүжүүлсэн гадаад үнэт цаас хүүгийн хувиар………………................. 5

График № 3 Барих-Шилжүүлэх төрлийн концесс, тэрбум төгрөг /2021.12.31/……….....…...... 7

***Төсөл***

**МОНГОЛ УЛСЫН ИХ ХУРЛЫН ТОГТООЛ**

2022 оны .... дугаарУлаанбаатар

сарын ....- ныөдөр Дугаар .... хот

**Засгийн газрын өрийн удирдлагын 2023-2025 оны**

**стратегийн баримт бичиг батлах тухай**

Монгол Улсын Их Хурлын тухай хуулийн 43 дугаар зүйлийн 43.1 дэх хэсэг, Өрийн удирдлагын тухай хуулийн 7 дугаар зүйлийн 7.1.1 дэх заалтыг тус тус үндэслэн Монгол Улсын Их Хурлаас ТОГТООХ нь:

1.Засгийн газрын өрийн удирдлагын 2023-2025 оны стратегийн баримт бичиг (Цаашид “Стратегийн баримт бичиг” гэх)-ийг хавсралтаар баталсугай.

2.Стратегийн баримт бичгийн хэрэгжилтийг хангаж ажиллахыг Монгол Улсын Засгийн газар /Л.Оюун-Эрдэнэ/-т үүрэг болгосугай.

Гарын үсэг

# ТАНИЛЦУУЛГА

# ЗАСГИЙН ГАЗРЫН ӨРИЙН УДИРДЛАГЫН 2023-2025 ОНЫ

# СТРАТЕГИЙН БАРИМТ БИЧИГ

Засгийн газрын өрийн удирдлагын стратеги нь Засгийн газрын өрийн удирдлагын дунд хугацааны зорилт, түүнийг хэрэгжүүлэх арга замыг тодорхойлсон бодлогын баримт бичиг юм.

Өрийн удирдлагын тухай хуулийн 14 дүгээр зүйлийн 14.2 дахь хэсэгт “Санхүү, төсвийн асуудал эрхэлсэн төрийн захиргааны төв байгууллага нь стратегийн баримт бичгийг боловсруулж, тухайн төсвийн жилийн дунд хугaцааны төсвийн хүрээний мэдэгдлийн хамт гурван жилд нэг удаа Төсвийн тухай хуулийн 8.1-д заасан цаглабрын дагуу батлуулна” гэж заасныг үндэслэн Засгийн газрын өрийн удирдлагын 2023-2025 оны стратегийн баримт бичиг /цаашид “Стратегийн баримт бичиг” гэх/-ийг боловсруулсан.

Өрийн удирдлагын тухай хуулийн дагуу 2019 онд баталсан Засгийн газрын өрийн удирдлагын 2019-2022 оны стратегийн баримт бичгийн хэрэгжилтийн хугацаа 2022 оноор дуусгавар болох бөгөөд тус хуулийн 14 дүгээр зүйлийн 14.6 дахь хэсэг, 15 дугаар зүйлийн 15.4 дэх хэсэгт заасныг үндэслэн стратегийн баримт бичгийг өмнөх стратегийн баримт бичгийн хэрэгжилтийн тайлангийн хамт Улсын Их Хуралд өргөн мэдүүлэхээр заасан.

Засгийн газраас төсвийн сахилга батыг сайжруулж, Төрийн сангийн мөнгөн хөрөнгийн удирдлага, өрийн зохицуулалтын зохистой арга хэмжээг авч хэрэгжүүлсний үр дүнд Засгийн газрын өрийн удирдлагын 2019-2022 оны стратегийн баримт бичигт тусгасан үр дүнгийн үзүүлэлтүүдийн биелэлтийг 2021 оны жилийн эцсийн байдлаар бүрэн хангасан.

Засгийн газрын өрийн удирдлагын 2023-2025 оны стратегийн баримт бичигт дараах үндсэн зорилтуудыг тусгасан. Үүнд:

* Засгийн газрын гадаад зээлийн хөрөнгөөр хэрэгжих төслүүдийн үр ашгийг нэмэгдүүлэх, гадаад зээлийн өрийн үйлчилгээний төсөвт үзүүлэх төлбөрийн дарамтыг бууруулна;
* Засгийн газрын гадаад үнэт цаасны төлбөрүүдийг эдийн засаг, төсөвт дарамт учруулахгүйгээр төлж, дахин санхүүжилтийн эрсдэлийг бууруулна;
* Засгийн газрын өрийн удирдлагын тогтолцоог сайжруулж орчин үеийн чиг хандлагад нийцүүлэх, Засгийн газрын өрийн багц дахь зах зээлийн эрсдэлээс сэргийлэх зорилгоор үүсмэл арга хэрэгслийг өрийн зохицуулалтын үйл ажиллагаанд нэвтрүүлнэ;
* Засгийн газрын дотоод үнэт цаасны зах зээлийн хөгжлийг дэмжих, үнэт цаасны арилжааг тогтмолжуулна;
* Улсын стратегийн томоохон төслүүдэд Засгийн газрын өрийн баталгаа гаргах, хувийн хэвшлийн компаниудад дэмжлэг үзүүлэх байдлаар Монгол Улсын эдийн засгийн урт хугацааны зорилтыг хангаж, болзошгүй өр төлбөрийн эрсдэлийг бууруулна;
* Засгийн газрын өрийн ил тод байдлыг сайжруулна.

Өрийн удирдлагын тухай хуулийн 14 дүгээр зүйлийн 14.3 дахь хэсэгт заасны дагуу Засгийн газрын өрийн удирдлагын 2023-2025 оны стратегийн баримт бичигт дараах агуулгыг тусгасан. Үүнд:

* Улсын нийт гадаад өр, Засгийн газрын өрийн тухайн үеийн нөхцөл байдал;
* Засгийн газрын өрийн шалгуур үзүүлэлтийн дунд хугацааны төсөөлөл;
* Санхүүжилтийн боломжит эх үүсвэр;
* Засгийн газрын өрийн багцад дунд хугацаанд нөлөөлөх хүчин зүйлс;
* Засгийн газрын өрийн багц дахь зардал, эрсдэлд үзүүлэх нөлөөлөл, тэдгээрийн таамаглал;
* Засгийн газрын өрийн баталгааны багцын тухайн үеийн нөхцөл байдал, өрийн багц дахь зардал, эрсдэлд үзүүлэх нөлөөлөл, эрсдэлийн таамаглал;
* Засгийн газрын өрийн багцын дунд хугацааны зорилтот бүтэц;
* Өрийн удирдлагын дунд хугацааны стратегийн зорилт, түүнийг хэрэгжүүлэх арга зам, өрийн зохицуулалтын үйл ажиллагаа.

Дэлхийн банкнаас боловсруулсан дунд хугацааны өрийн удирдлагын стратегийн баримт бичгийг боловсруулах санхүүгийн шинжилгээний модельд тулгуурлан Засгийн газрын өрийн багц дахь дунд хугацааны зардал, эрсдэлийн шинжилгээг боловсруулж, Стратегийн баримт бичгийг хэрэгжүүлэх арга зам, хүрэх үр дүнгийн үзүүлэлтүүдийг тодорхойлсон болно.

САНГИЙН ЯАМ

**МОНГОЛ УЛСЫН ЗАСГИЙН ГАЗАР**

**ЗАСГИЙН ГАЗРЫН ӨРИЙН УДИРДЛАГЫН 2023-2025 ОНЫ СТРАТЕГИЙН БАРИМТ БИЧИГ**

Logo

Description automatically generated

УЛААНБААТАР ХОТ

2022 он

# Монгол Улсын Их Хурлын 2022 оны

... дугаар тогтоолын хавсралт

# ЗАСГИЙН ГАЗРЫН ӨРИЙН УДИРДЛАГЫН

# 2023-2025 ОНЫ СТРАТЕГИЙН БАРИМТ БИЧИГ

# УЛСЫН НИЙТ ГАДААД ӨР, ЗАСГИЙН ГАЗРЫН ӨРИЙН ӨНӨӨГИЙН НӨХЦӨЛ, БАЙДАЛ

## 1.1.Улсын нийт гадаад өр[[1]](#footnote-2)

Улсын нийт гадаад өрийн үлдэгдэл 2021 оны жилийн эцсийн байдлаар 33.2 тэрбум ам.доллартой тэнцэж байна. Үүнээс Засгийн газрын гадаад өр 8.5 тэрбум ам.доллар (25.6%), төв банкны гадаад өр 2.6 тэрбум ам.доллар (7.8%), бусад салбаруудын өр 8.2 тэрбум ам.доллар (24.7%), төв банкнаас бусад хадгаламжийн байгууллагын өр 1.6 тэрбум ам.доллар (4.8%) байгаа бол компани хоорондын зээллэг 12.3 тэрбум ам.долларыг (37.0%) тус тус эзэлж байна.

Хүснэгm № 1: Улсын нийт гадаад өрийн үлдэгдэл, 2019-2021 он /сая ам.доллар/

|  |  |  |  |
| --- | --- | --- | --- |
| САЛБАРЫН АНГИЛАЛ | 2019 | 2020 | 2021 |
| Засгийн газар | 7,806.2 | 8,653.8 | 8,482.6 |
| Төвбанк | 1,984.7 | 2,220.9 | 2,561.8 |
| Хадгаламжийн байгууллага (Төв банкнаас бусад) | 2,137.9 | 1,650.9 | 1,651.3 |
| Бусад салбарууд | 8,517.4 | 8,254.2 | 8,222.0 |
| Шууд хөрөнгө оруулалт: Компани хоорондын зээллэг | 10,366.2 | 11,405.8 | 12,272.7 |
| Нийт гадаад өрийн үлдэгдэл | **30,702.3** | **32,361.8** | **33,190.4** |

*Эх сурвалж: Монголбанк*

График № 1: Улсын нийт гадаад өрийн бүтэц, 2021 он

## 1.2.Засгийн газрын өр[[2]](#footnote-3)

Засгийн газрын өрийн үлдэгдэл 2021 оны жилийн эцсийн урьдчилсан гүйцэтгэлээр 26,918.1 тэрбум төгрөг байгаа бөгөөд өнөөгийн үнэ цэнээр илэрхийлсэн Засгийн газрын өр болон ДНБ-ний харьцаа 50.7 хувьд хүрч, 2019 оны мөн үеэс 4.4 хувиар буурсан үзүүлэлттэй байна.

*Хүснэгт № 2: Засгийн газрын өр, 2019-2022 он**/тэрбум төгрөг/*

|  |  |  |  |
| --- | --- | --- | --- |
| **ӨРИЙН БҮТЭЦ, ӨРИЙН ХЭРЭГСЭЛ** | **2019** | **2020** | **2021** |
| **1. Засгийн газрын дотоод өр** | **1,399.6** | **1,136.6** | **657.3** |
| 1.1. Үнэт цаас | 1,399.6 | 1,136.6 | 657.3 |
| **2. Засгийн газрын гадаад өр** | **20,728.1** | **24,851.4** | **24,693.3** |
| 2.1. Үнэт цаас | 7,927.2 | 8,354.0 | 8,175.6 |
| 2.2. Зээл | 12,800.9 | 16,497.4 | 16,517.7 |
| **3. Бусад өр төлбөр** | **2072.0** | **1,910.6** | **1,550.4** |
| 3.1. Засгийн газрын өрийн баталгаа | 1,076.3 | 1,060.4 | 876.5 |
| 3.2. Концесс (Барих-Шилжүүлэх) | 995.7 | 850.2 | 673.9 |
| 3.3. Орон нутгийн зээллэг | - | - | 17.2 |
| **ЗАСГИЙН ГАЗРЫН НИЙТ ӨР (I+II+III)** | **24,199.7** | **27,898.6** | **26,918.1** |
| *Төсвийн тогтвортой байдлын тухай хуулиар тогтоосон өрийн хязгаар* | **75%** | **70%** | **70%** |
| *Засгийн газрын өр (ӨҮЦ)/ДНБ* | **55.1%** | **62.3%** | **50.7%** |

*Эх сурвалж: Сангийн яам*

Засгийн газрын зүгээс Төсвийн тогтвортой байдлын тухай хуульд заасан тусгай шаардлагын үзүүлэлтийг 2019-2021 онд бүрэн хангаж ажилласан бөгөөд Ковид-19 цар тахлын нөхцөл байдалд эдийн засгийн өсөлтийг тогтвортой хадгалан арилжааны нөхцөлтэй гадаад, дотоод зээллэгийн үлдэгдэл, Засгийн газрын өрийн баталгааны үлдэгдлийг бууруулан Засгийн газрын гадаад бондын өрийн зохицуулалтын төлөвлөгөөт арга хэмжээг хэрэгжүүлж ажилласан.

## 1.2.1 Засгийн газрын дотоод үнэт цаас

Засгийн газрын дотоод үнэт цаасны үлдэгдэл 2021 оны жилийн эцсийн урьдчилсан гүйцэтгэлээр 657.3 тэрбум төгрөгт хүрч, 2020 оны мөн үеэс 479.1 тэрбум төгрөгөөр буураад байна. Засгийн газрын дотоод үнэт цаас ийнхүү буурсан нь Засгийн газар 2017 оны 10 дугаар сараас хойш дотоод зах зээлд Засгийн газрын үнэт цаас арилжаалаагүй ба хуваарийн дагуу өрийн үйлчилгээний төлбөрийг гүйцэтгэж байгаатай холбоотой юм.

Засгийн газрын дотоод үнэт цаасны үлдэгдлийн 511.6 тэрбум төгрөгийг (77.8%) төсвийн алдагдлыг санхүүжүүлэх зорилгоор 2018 оноос өмнө арилжаалсан үнэт цаас, 110.7 тэрбум төгрөгийг (16.8%) Сайн хувьцаа хөтөлбөрийг санхүүжүүлэх зорилгоор арилжаалсан үнэт цаас, 35.0 тэрбум төгрөгийг (5.4%) Хүний хөгжил сангийн алдагдлыг санхүүжүүлэх зорилгоор арилжаалсан үнэт цаас тус тус эзэлж байна.

*График № 2: Засгийн газрын дотоод үнэт цаас, 2016-2021 он /тэрбум төгрөг/*

### 

### *Эх сурвалж: Сангийн яам*

### **1.2.2. Гадаад үнэт цаас**

Засгийн газраас олон улсын зах зээлд арилжаалсан гадаад бондын үлдэгдэл 2021 оны эцсийн байдлаар 8,175.6 тэрбум төгрөг байна.

*Хүснэгт № 3: Гадаад үнэт цаас, 2021.12.31 /тэрбум төгрөг/*

|  |  |  |  |  |
| --- | --- | --- | --- | --- |
| **№** | **Гадаад үнэт цаас** | **Хүү** | **Хугацаа** | **Үлдэгдэл** |
| 1 | Чингис-2022 | 5.125% | 10 жил | 389.6 |
| 2 | Хуралдай | 8.750% | 7 жил | 1,709.1 |
| 3 | Гэрэгэ | 5.625% | 5.5 жил | 1,518.4 |
| 4 | Номад | 5.125% | 5.5 жил | 1,709.1 |
| 5 | Сенчири-2027 | 3.500% | 6 жил | 1,424.2 |
| 6 | Сенчири-2031 | 4.450% | 10 жил | 1,424.2 |
|  | **НИЙТ** |  |  | **8,175.6** |

*Эх сурвалж: Сангийн яам*

Засгийн газрын зүгээс 2019-2022 стратегийн баримт бичгийн хэрэгжилтийг хангах, дунд хугацааны төлбөрийн дарамтыг бууруулах зорилгоор 2020 оны 9 дүгээр сарын 28-ны өдөр 600.0 сая ам.долларын 5.125 хувийн хүүтэй “Номад” бондыг арилжаалж 2021 онд төлөгдөх 10.875 хувийн хүүтэй “Мазаалай” бонд, 2022 онд төлөгдөх 5.125 хувийн хүүтэй “Чингис” бондын тодорхой хэсгийг буцаан худалдаж авав. Мөн Мазаалай бондын үлдэгдэл 132.6 сая ам.долларын үндсэн төлбөрийг улсын төсвөөс 2021 оны 4 дүгээр сард бүрэн төлж барагдуулсан юм.

Түүнчлэн 2021 оны 7 дугаар сард “Сенчири” төслийн хүрээнд хугацаа тулаад байсан, 2012 онд гаргасан “Чингис” бонд болон 2017 онд гаргасан “Гэрэгэ” бондын өр төлбөрийн тодорхой хувийг дахин санхүүжилт хийж өрийн зохицуулалтын арга хэмжээг авч хэрэгжүүлсэн бөгөөд түүхэндээ хамгийн бага түвшний хүү болох 3.5 хувийн хүүтэй 6 жилийн хугацаатай 500 сая ам.доллар болон 10 жилийн хугацаатай 4.45 хувийн хүүтэй 500 сая ам.доллар, нийт 1.0 тэрбум ам.долларын өр төлбөрийг шийдвэрлээд байна.

*График № 3: Дахин санхүүжүүлсэн гадаад үнэт цаас хүүгийн хувиар*

*Эх сурвалж: Сангийн яам*

Засгийн газрын үнэт цаасыг олон улсын зах зээл дээр амжилттай арилжаалах, хүүгийн түвшинг доогуур тогтооход тухайн үеийн дэлхийн зах зээлийн нөхцөл байдлаас гадна үнэт цаас гаргагч орны зээлжих зэрэглэл чухал нөлөөтэй байдаг. Монгол Улсын зээлжих зэрэглэлийг Мүүдис агентлаг 2019 онд B3, хэтийн төлөвийг тогтвортой, Фитч агентлаг В, хэтийн төлөвийг тогтвортой, Эс энд Пи агентлаг В+, хэтийн төлөвийг тогтвортой хэмээн үнэлж байсан бол 2020-2021 онуудад зэрэглэл тогтоогч байгууллага тус бүрийн үнэлгээгээр зээлжих зэрэглэл тогтвортой хэвээр байв. Монгол улсын зээлжих зэрэглэл сайжирсан нь төсвийн алдагдлыг бууруулж, ханшийн сулралыг тогтворжуулж, гадаад валютын албан нөөцийг 1.0 тэрбум ам.доллароос 3.5 тэрбум ам.доллар хүртэл нэмэгдэхэд голлох эерэг нөлөө үзүүлэв. Мөн үүнд 2019-2021 онуудад төлөх хуваарьтай гадаад бондуудын төлбөрийн тодорхой хэсгийг эдийн засаг, төсөвт дарамт үүсгэхгүйгээр төлж барагдуулсан арга хэмжээ голлох нөлөөллийг үзүүлсэн байна.

*График № 4: Монгол Улсын Засгийн газрын зээлжих зэрэглэл, 2016-2021*

*Эх сурвалж: Сангийн яам*

### **1.2.3.Гадаад зээл**

Монгол Улсын Засгийн газар 1991 оноос Дэлхийн банк, Азийн хөгжлийн банкны гишүүнээр элсэн орсноос хойш олон талт болон хоёр талт зээлдүүлэгчдээс хөнгөлөлттэй нөхцөлтэй зээл, тусламж, техник туслалцааг авч ашиглаж ирсэн билээ. Улмаар 2021 оны эцэст нийт гадаад зээлийн үлдэгдэл 16,517.7 тэрбум төгрөгтэй тэнцэж байна. Энэ нь Засгийн газрын нийт өрийн багцын 60.7 хувьтай тэнцэх дүн юм. Олон улсын банк санхүүгийн байгууллага, түншлэгч орнуудаас олгосон хөнгөлөлттэй зээлийн хөрөнгөөр хэрэгжүүлж буй 92 төсөл, хөтөлбөрийн хүрээнд 2021 онд нийт 1,391.4 тэрбум төгрөгийг авч ашигласнаас 285.0 тэрбум төгрөгийг төсвийн дэмжлэгийн зориулалтаар, 1,106.4 тэрбум төгрөгийг төсөл, хөтөлбөр хэрэгжүүлэх зориулалтаар авч ашиглажээ.

*Хүснэгт №4: Гадаад зээлийн ашиглалт, 2019-2021 он /тэрбум төгрөг/*

|  |  |  |  |
| --- | --- | --- | --- |
| **Төрөл** | **2019** | **2020** | **2021** |
| Хөтөлбөрийн зээл | 409.5 | 1,978.1 | 285.0 |
| Төслийн зээл | 1,229.1 | 1,390.3 | 1,106.4 |
| **НИЙТ** | **1,638.6** | **3,368.4** | **1,391.4** |

*Эх сурвалж: Сангийн яам*

Монгол Улсын Засгийн газар олон улсын гэрээгээр хүлээсэн үүргээ бүрэн биелүүлж 2021 онд гадаад зээлийн үйлчилгээний төлбөрт нийт 945.7 тэрбум төгрөгийг төлөхдөө үндсэн төлбөрт 732.8 тэрбум төгрөг, хүүгийн төлбөрт 212.9 тэрбум төгрөгийг тус тус төлсөн.

*Хүснэгт № 5: Гадаад зээлийн үйлчилгээ, 2019-2021 /тэрбум.төгрөг/*

|  |  |  |  |
| --- | --- | --- | --- |
| **Төрөл** | **2019** | **2020** | **2021** |
| Үндсэн төлбөр | 438.3 | 691.0 | 732.8 |
| Хүүгийн төлбөр | 167.5 | 197.9 | 212.9 |
| **НИЙТ** | **605.8** | **888.9** | **945.7** |

*Эх сурвалж: Сангийн яам*

### **1.2.4.Засгийн газрын өрийн баталгаа**

Засгийн газрын өрийн баталгааны үлдэгдэл 2021 оны жилийн эцсийн байдлаар 876.5 тэрбум төгрөг болж, 2020 оны жилийн эцсээс 183.8 тэрбум төгрөгөөр буурав. Үүнээс Монгол Улсын Хөгжлийн банкны баталгааны үлдэгдэл 820.9 тэрбум төгрөг, Монголын иргэний агаарын тээвэр хувьцаат компани /“МИАТ” ХК/-ний баталгааны үлдэгдэл 29.0 тэрбум төгрөг, “Эрдэнэс Монгол” ХК-ний баталгааны үлдэгдэл 26.5 тэрбум төгрөг байна.

*Хүснэгт № 6: Засгийн газрын өрийн баталгаа, 2021.12.31*

|  |  |  |  |  |  |
| --- | --- | --- | --- | --- | --- |
| **№** | **Баталгаа гаргуулагч** | **Зээлдүүлэгч** | **Валют** | **2021** | |
| **Үндсэн валют /сая/** | **Тэрбум төгрөг** |
| 1 | “МИАТ” ТӨХК | АНУ[[3]](#footnote-4)-ын Хувийн экспортын санхүүжилтийн корпорац /PEFCO/ | Ам.доллар | 10.2 | 29.0 |
| 2 | Монгол Улсын Хөгжлийн банк | Японы хөрөнгө оруулагчид | Иен | 30,000.0 | 744.0 |
| 3 | Монгол Улсын Хөгжлийн банк | Хятадын хөгжлийн банк /China Development Bank/ | Ам.доллар | 27.0 | 76.9 |
| 4 | Эрдэнэс Монгол ХХК | Азийн хөгжлийн банк /Asian Development bank/ | Ам.доллар | 9.3 | 26.5 |
| **НИЙТ** | | | | | **876.5** |

*Эх сурвалж: Сангийн яам*

Засгийн газрын өрийн баталгааны үлдэгдлийн 78.0 хувийг Монгол Улсын Хөгжлийн банкны 30.0 тэрбум иений “Самурай” үнэт цаасны төлбөр эзэлж байгаа бөгөөд 2023 онд төлөгдөх хуваарьтай бол “МИАТ” ХК-ийн зээл 2023 онд, Монгол Улсын Хөгжлийн банкны Хятадын хөгжлийн банкнаас авч ашигласан зээл 2022 онд, “Эрдэнэс Монгол” ХХК-ийн техник, туслалцааны зээл 2031 онд тус тус төлөгдөж дуусах хуваарьтай байна.

### **1.2.5.Барих-Шилжүүлэх төрлийн концесс**

Өрийн удирдлагын тухай хуулийн 40 дүгээр зүйлийн 40.7 дахь хэсэгт “Улсын болон орон нутгийн төсвөөс эргэн төлөгдөх нөхцөлтэй концессын гэрээг хүчин төгөлдөр болсон өдрөөр өрийн мэдээллийн нэгдсэн санд оруулж, концессын гэрээний дагуу улирал бүр гарсан ашиглалтыг үндэслэж Засгийн газрын өрд бүртгэнэ” гэж заасны дагуу Сангийн яам Концессын асуудал хариуцсан төрийн захиргааны байгууллага болон орон нутгийн Засаг захиргааны байгууллагуудаас улирал бүр ашиглалт, гүйцэтгэлийн мэдээллийг авч нэгтгэн Засгийн газрын өрд бүртгэж байна.

*График № 5: Барих-Шилжүүлэх төрлийн концесс, 2017-2021 /тэрбум төгрөг/*

*Эх сурвалж: Сангийн яам*

Улсын болон орон нутгийн төсвөөс эргэн төлөх нөхцөлтэй концессын өрийн үлдэгдэл 2021 оны эцсийн байдлаар 673.5 тэрбум төгрөгт хүрч, өмнөх оны мөн үеэс 176.7 тэрбум төгрөгөөр буурсан. Үүнээс Улсын төсвөөс эргэн төлөгдөх нийт 10 гэрээний өрийн үлдэгдэл 673.5 тэрбум төгрөг, орон нутгийн төсвөөс эргэн төлөгдөх нийт 3 гэрээний өрийн үлдэгдэл 0.4 тэрбум төгрөгтэй тэнцэж байна

**2. САНХҮҮЖИЛТИЙН БОЛОМЖИТ ЭХ ҮҮСВЭР**

**2.1.Засгийн газрын гадаад зээлийн эх үүсвэр**

Засгийн газар 2017 оноос эхлэн Төрийн сангийн мөнгөн хөрөнгийн удирдлага, өрийн удирдлагыг сайжруулах зорилтын хүрээнд өндөр хүүтэй, богино хугацаатай арилжааны зээллэгээс татгалзаж, урт хугацаатай, хөнгөлөлттэй нөхцөлтэй гадаад зээлийг төсвийн санхүүжилтэд түлхүү авч ашиглаж эхэлсэн.

Засгийн газрын өрийн удирдлагын 2019-2022 оны стратегийн баримт бичгийн хэрэгжилтийн хугацаанд Засгийн газрын санхүүжилтийн хэрэгцээний дийлэнх хувийг гадаад хөнгөлөлттэй нөхцөлтэй зээлийн эх үүсвэрээр санхүүжүүлсээр ирсэн бол 2022 онд хөнгөлөлттэй нөхцөлтэй зээллэгийн эх үүсвэрийг үргэлжлүүлэн ашиглахаар төлөвлөсөн.

Хүснэгт № 7: Шинээр татсан эх үүсвэрийн хэмжээ, 2019-2021 он /тэрбум төгрөг/

|  |  |  |  |
| --- | --- | --- | --- |
| **Эх үүсвэр** | **2019** | **2020** | **2021** |
| Олон талт эх үүсвэр | 801.2 | 2,030.4 | 942.3 |
| Хоёр талт эх үүсвэр | 837.4 | 1,338.0 | 449.1 |
| **НИЙТ** | **1,638.6** | **3,368.4** | **1,391.4** |

*Эх сурвалж: Сангийн яам*

## 

## 2.2.Арилжааны нөхцөлтэй гадаад эх үүсвэр

Засгийн газраас 2012 онд 1.5 тэрбум ам.доллартой тэнцэх Чингис гадаад бонд, 2015 онд 1.0 тэрбум юань (161.2 сая ам.доллар)-тай тэнцэх ДимСам бонд, 2016 онд 500.0 сая ам.доллартой тэнцэх Мазаалай бонд, 2017 онд 600.0 сая ам.доллартой тэнцэх Хуралдай бонд болон 800.0 сая ам.доллартой тэнцэх Гэрэгэ бонд зэрэг нийт 3.6 тэрбум ам.долларын гадаад үнэт цаасыг олон улсын зах зээлд арилжаалсан.

ОУВС-ийн өргөтгөсөн санхүүжилтийн хөтөлбөрийн хүрээнд Монгол Улсын Засгийн газар арилжааны нөхцөлтэй гадаад зээллэгийг зөвхөн дахин санхүүжилтийн зориулалтаар арилжаалахаар тохирсон бөгөөд шинээр төсөл хөтөлбөр, төсвийн алдагдлыг санхүүжүүлэх зориулалтаар гадаад зээллэг авахыг улирлын шалгуур үзүүлэлтийн дагуу хориглож байв.

Засгийн газрын өрийн удирдлагын 2023-2025 оны стратегийн баримт бичгийн хэрэгжих хугацаанд 2023 оны 5 дугаар сард Гэрэгэ бондын 533.1 сая ам.доллар, 2024 оны 3 дугаар сард Хуралдай үнэт цаасны 600.0 сая ам.доллартой тэнцэх эргэн төлөлтүүд хийгдэх бол 2023 оны 12 дугаар сард Хөгжлийн банкны зүгээс Засгийн газрын баталгаа бүхий Самурай төслийн хүрээнд арилжаалсан 30 тэрбум иентэй тэнцэх хөрөнгийг хөрөнгө оруулагчдад эргэн төлөх хуваарьтай байна.

*Хүснэгт № 8: Гадаад үнэт цаас, тэрбум төгрөг, 2021.12.31*

|  |  |  |  |  |  |
| --- | --- | --- | --- | --- | --- |
| **№** | **Гадаад үнэт цаас** | **Хүү** | **Хугацаа** | **Төлөгдөж дуусах огноо** | **Үлдэгдэл** |
| 1 | Чингис-2022 | 5.125% | 10 жил | 2022.12 | 389.6 |
| 2 | Гэрэгэ | 5.625% | 5.5 жил | 2023.05 | 1,518.4 |
| 3 | Хуралдай | 8.75% | 7 жил | 2024.03 | 1,709.1 |
| 4 | Номад | 5.125% | 5.5 жил | 2026.04 | 1,709.1 |
| 5 | Сенчири-2027 | 3.50% | 6 жил | 2027.07 | 1,424.2 |
| 6 | Сенчири-2031 | 4.45% | 10 жил | 2031.07 | 1,424.2 |
| **Нийт** | | | | | **8,175.6** |

*Эх сурвалж: Сангийн яам*

Тус төлбөрүүдийг төсөв болон гадаад валютын нөөцөөс төлөх нь эдийн засагт томоохон дарамт учруулах эрсдэлтэй тул тодорхой хэсгийг дахин санхүүжүүлж үлдсэн хэсгийг мөнгөн хуримтлалаас төлж барагдуулахаар төлөвлөж байна.

График № 6: Гадаад үнэт цаасны хоёрдогч зах зээлийн өгөөж, 2019-2021 он

*Эх сурвалж: Блүүмберг платформ*

Монгол Улсын Засгийн газраас олон улсын зах зээл дээр арилжаалсан бондуудын хоёрдогч зах зээлийн хүүгийн түвшин өндөр үед бондын хоёрдогч зах зээлийн үнэ нь нэрлэсэн үнээс буурдаг ба бондын эргэн төлөгдөх хугацаанаас нь өмнө худалдан авах зардал багасдаг байна. Энэ үед буцаан худалдан авах нь өрийг дахин санхүүжүүлэх үр ашигтай арга хэмжээ бөгөөд 2019-2021 оны Өрийн удирдлагын стратегийн хэрэгжих хугацаанд Засгийн газрын Мазаалай, Чингис болон Гэрэгэ бондуудын тодорхой хэсгийг дахин санхүүжүүлсэн байна.

Түүнчлэн Чингис, Гэрэгэ, Хуралдай, Номад болон Сенчири төслийн хүрээнд гаргасан үнэт цааснуудын хоёрдогч зах зээлийн өгөөж 2021 оны жилийн эцсийн байдлаар 2.0-оос 5.0 хувьтай байна.

## 2.3.Дотоодын банк, санхүү, хөрөнгийн зах зээлээс татах боломжит эх үүсвэр

Засгийн газар нийт 16.0 их наяд төгрөгтэй тэнцэх хэмжээний үнэт цаасыг 2010 оноос 2017 оны хооронд арилжаалсан. Үүнээс 10.6 их наяд төгрөгтэй тэнцэх хэмжээний үнэт цаасыг арилжааны банк, 1.1 их наяд төгрөгтэй тэнцэх хэмжээний үнэ цаасыг Монголбанк, үлдсэн хувийг иргэн, аж ахуйн нэгж,, шууд бус хөрөнгө оруулагчид, гадаадын хөрөнгө оруулагчид худалдан авсан.

Монголын хөрөнгийн биржээс 2021 оны жилийн эцсийн байдлаар гаргасан тоо баримтаар нийт 1.4 их наяд төгрөгийн үнэт цаас арилжаалагдсан байна. Үүний 74.1 хувийг компанийн үнэт цаас, 21.6 хувийг энгийн хувьцаа болон үлдсэн 4.3 хувийг бусад үнэт цаас эзэлж байна. Энэ нь өмнөх оны мөн үетэй харьцуулахад 21.6 дахин өссөн үзүүлэлт юм.

Арилжаанд оролцогчдын дийлэнх нь дотоодын иргэн, аж ахуй нэгж ба 2021 оны жилийн эцсийн байдлаар дотоодын аж ахуй нэгжийн хийсэн арилжаа өмнөх оны мөн үеэс 17.3 хувиар, харин иргэдийн хийсэн арилжаа 5.2 хувиар тус тус өссөн нь дотоодын иргэд, аж ахуй нэгжүүд банкны хадгаламжаас татгалзаж үнэт цаасны арилжаанд хөрөнгө оруулж байгааг харуулжээ.

Иймд Засгийн газраас төсвийн алдагдлыг санхүүгийн зах зээлийг хөгжүүлэх, Засгийн газрын мөнгөн хөрөнгийн удирдлагыг сайжруулах, улсын төсвийн улирлын чанартай орлого, зарлагын зөрүүг бага зардлаар цаг хугацаанд нь санхүүжүүлэх болон төсвийн санхүүжилтийг хугацаанд нь олгох зорилгоор 2022 оны нэгдсэн төсөвт нийт 2.2 их наяд төгрөгийн Засгийн газрын дотоод үнэт цаас гаргахаар тусгагдсан бөгөөд Засгийн газрын үнэт цаасанд хөрөнгө оруулах сонирхолтой гадаад, дотоодын иргэд, аж ахуй нэгжүүдийг өргөнөөр оролцуулахаар төлөвлөсөн. Санхүүгийн зах зээлийг хөгжүүлэх, Засгийн газрын мөнгөн хөрөнгийн удирдлагыг сайжруулах, улсын төсвийн улирлын чанартай орлого, зарлагын зөрүүг бага зардлаар цаг хугацаанд нь санхүүжүүлэх болон , төсвийн санхүүжилтийг хугацаанд нь олгоход Засгийн газрын дотоод үнэт цаас /ЗГДҮЦ/ чухал үүрэгтэй. Мөн ЗГДҮЦ нь эрсдэлгүй үнэт цаасанд тооцогддог учир гадаадын хөрөнгө оруулагчдын анхаарлыг ихээр татдаг үнэт цаасны төрөл юм.

Засгийн газар нийт 16 их наяд төгрөгтэй тэнцэх хэмжээний үнэт цаасыг 2010 оноос 2017 оны хооронд арилжаалж байв. Үүнээс 10.6 их наяд төгрөгтэй тэнцэх хэмжээний үнэт цаасыг арилжааны банк, 1.1 их наяд төгрөгтэй тэнцэх хэмжээний үнэт цаасыг Монголбанк, үлдсэн хувийг иргэн, аж ахуйн нэгж, шууд бус хөрөнгө оруулагчид, гаднын хөрөнгө оруулагчид худалдан авсан байна.

Монголбанкнаас 2022 оны 3 дугаар сард бодлогын хүүг 2.5 хувиар өсгөж 9 хувь болгосон ба тус онд арилжаалахаар төлөвлөж байсан ЗГДҮЦ-ний хүүг өсгөхөөр байна. Засгийн газрын дотоод үнэт цаасны 90 гаруй хувийг арилжааны банкууд эзэлж байсан бөгөөд төв банкны үнэт цаасны хүүгээс илүү хүүгээр арилжаалахад богино хугацаат үнэт цаас авах эрэлт өндөр байгаа юм.

**3. ЗАСГИЙН ГАЗРЫН ӨРИЙН БАТАЛГААНЫ БАГЦЫН ТУХАЙН ҮЕИЙН НӨХЦӨЛ БАЙДАЛ**

Засгийн газраас 2016 оны 6 дугаар сараас хойш шинээр Засгийн газрын өрийн баталгаа гаргаагүй бөгөөд цаашид Засгийн газрын өрийн баталгаа гаргахгүй байх, гаргасан баталгаат зээллэгийн эргэн төлөлтөд тавих хяналтыг сайжруулах бодлогыг баримталж байна.

Өрийн удирдлагын тухай хууль батлагдахаас өмнө Монгол Улсын Хөгжлийн банкны 580.0 сая ам.долларын Евробонд, Самурай бонд, Кредит Свисс банкнаас авсан зээл, Бүгд Найрамдах Хятад Ард Улс /БНХАУ/-ын Хөгжлийн банкнаас авсан зээл, “МИАТ” ХК-ний нисэх онгоц худалдан авах зээлд Засгийн газрын өрийн баталгаа гаргасан бол Өрийн удирдлагын тухай хууль батлагдсанаас хойш Худалдаа хөгжлийн банкны олон улсын зах зээлд арилжаалсан бонд, Хөгжлийн банкны ОХУ-ын ВТБ банкнаас авсан зээл, “Эрдэнэс Монгол” ХХК-ний Азийн хөгжлийн банкнаас авсан зээлд тус тус Засгийн газрын өрийн баталгаа гаргасан байна.

***Засгийн газрын баталгааны талаар дэлгэрэнгүй мэдээлэл***

**3.1.Хөгжлийн банкны Самурай бонд**

Монгол Улсын Хөгжлийн банкны 30.0 тэрбум иентэй тэнцэх хэмжээний 10 жилийн хугацаатай Самурай үнэт цаасыг Япон Улсын зах зээлд Японы хамтын ажиллагааны банкны баталгаатайгаар (JBIC[[4]](#footnote-5)) жилийн 1.52 хувийн хүүтэйгээр арилжаалсан. Хөрөнгө оруулагчидтай хийсэн бонд арилжаалах гэрээний дагуу үйл ажиллагааны зардал, шимтгэлийг хассан дүнгээр Самурай бондын эх үүсвэр 24.3 тэрбум иен 2014 оны 01 дүгээр сард Хөгжлийн банкны холбогдох дансанд шилжин орж ирсэн. Уг бондын хугацаа 2023 онд дуусах бөгөөд Хөгжлийн банк хүүгийн төлбөрийг тухай бүр бүрэн төлж барагдуулж байна. 2021 оны жилийн эцсийн байдлаар Самурай бондын үлдэгдэл төлбөр 30.0 тэрбум иен байна.

**3.2. БНХАУ-ын Хөгжлийн банкны зээл**

БНХАУ-ын Хөгжлийн банк, Монгол Улсын Хөгжлийн банк хооронд 2013 оны 12 дугаар сарын 25-ны өдөр байгуулсан Хамтын ажиллагааны санамж бичгийн хүрээнд хоёр банкны хамтын ажиллагааг эрчимжүүлэх, БНХАУ-ын оролцоотой хэрэгжиж буй төслүүдийг санхүүжүүлэхэд хамтран ажиллах зорилготойгоор Засгийн газрын 2014 оны 116 дугаар тогтоолын дагуу БНХАУ-ын Хөгжлийн банкнаас авах 162.0 сая ам.долларын зээлийн гэрээнд Монгол Улсын Засгийн газрын баталгаа гаргасан. Зээлийн хугацаа нь 8 жил, зээлийн үндсэн төлбөрөөс чөлөөлөх хугацаа 3 жил, жилийн тогтмол 6 хувийн хүүтэй бөгөөд 2021 оны жилийн эцсийн байдлаар 27.5 сая ам.долларын үлдэгдэлтэй байна.

**3.3. “МИАТ” ХК-ний Боинг нисэх онгоц худалдан авсан зээл болон өрийн бичиг**

Засгийн газрын 2013 оны 319 дүгээр тогтоолын дагуу “МИАТ” ХК-ний Боинг 767-300 ER агаарын хөлгийг худалдаж авахад зориулан нийт 121.4 сая ам.долларын баталгааг Монгол Улсын Засгийн газраас гаргасан бөгөөд дараах гурван дэд зээллэгт хуваагдсан. Үүнд:

* Америкийн Нэгдсэн Улс /АНУ/-ын Экспорт-Импорт банканд 77.4 сая ам.долларын, жилийн тогтмол 2.52 хувийн хүүтэй, 10 жилийн хугацаатай зээл;
* АйЭнЖи капитал банканд 23.9 сая ам.долларын, хувьсах хүүтэй (5.3% + ам.долларын 3 сарын Libor), 7 жилийн хугацаатай зээл;
* АйЭнЖи банканд 5 жилийн хугацаатай 20.0 сая ам.долларын, хувьсах хүүтэй (9.38 + ам.долларын 3 сарын Libor) өрийн бичигт тус тус Засгийн газрын баталгаа гаргасан.

“МИАТ” ХК дээрх баталгаат зээллэгүүдийн төлбөрийг хуваарийн дагуу амжилттай төлж барагдуулж байгаа бөгөөд 2021 онд 8.5 сая ам.долларын зээлийн үндсэн болон хүүгийн төлбөрийг төлж барагдуулснаар Засгийн газрын өрийн баталгааны үлдэгдэл 2021 оны жилийн эцсийн байдлаар 10.1 сая ам.доллар байна.

**3.4.Эрдэнэс Монгол ХХК-ийн үйл ажиллагааны эрсдэлийн болон санхүүгийн нэгдсэн удирдлагын тогтолцоог бэхжүүлэх зорилгоор Азийн хөгжлийн банкнаас авсан 35.0 сая ам.долларын зээл**

Засгийн газрын 2016 оны 138 дугаар тогтоолоор “Эрдэнэс Монгол” ХХК-ний үйл ажиллагааны эрсдэлийн болон санхүүгийн нэгдсэн удирдлагын тогтолцоог бэхжүүлэх зорилгоор хэрэгжүүлэх нийт 42.0 сая ам.долларын санхүүжилттэй төслийн зээлийн 85 хувьд буюу Азийн хөгжлийн банкнаас авах 35.0 сая ам.долларын, 15 жилийн хугацаатай, 3 жилийн үндсэн төлбөрөөс чөлөөлөгдөх хугацаатай хувьсах хүүтэй (Spread + ам.долларын 6 сарын Libor) зээлд Засгийн газрын өрийн баталгаа гаргасан. Энэхүү зээлийн хүрээнд “Эрдэнэс Монгол” ХХК 2021 оны жилийн эцсийн байдлаар 9.4 сая ам.доллар буюу 19.7 тэрбум төгрөгийн санхүүжилтийг Азийн хөгжлийн банкнаас авсан байна.

# 4. ЗАСГИЙН ГАЗРЫН ӨРИЙН ШАЛГУУР ҮЗҮҮЛЭЛТИЙН ДУНД ХУГАЦААНЫ ТӨСӨӨЛӨЛ БА НӨЛӨӨЛӨХ ХҮЧИН ЗҮЙЛС

Өрийн тогтвортой байдлын шинжилгээнд аливаа улсын Засгийн газрын өр, ДНБ-ний харьцаа /нэрлэсэн дүнгээр/ 50 хувиас давсан тохиолдолд тухайн улсыг “Сайтар шинжлэх” шаардлагатай орны ангилалд багтаан илүү нарийвчилсан шинжилгээг хийдэг. Монгол Улсын Засгийн газрын нэрлэсэн өрийн үлдэгдлийн ДНБ-д эзлэх харьцаа 2020 онд 75.5 хувь байгаа ба 2023 он хүртэл Засгийн газрын өрийн баталгаа гаргаагүй тохиолдолд тус харьцаа хэвээр байх тул “Сайтар шинжлэх” шаардлагатай орны ангилалд орж байна.

Сүүлийн 10 жил болон ирэх 3 жилийн Засгийн газрын өр, ДНБ-ний харьцаа хэрхэн өсөж, буурахаар байгааг график 7-д харууллаа. Засгийн газрын өрийн хэмжээ 2012-2016 онд ихээхэн хэмжээгээр өссөн байна. Үүнд Засгийн газар баталгаа гаргаж эхэлсэн, төсөв алдагдалтай батлагдсан, валютын ханш суларч байсан зэрэг үзүүлэлтүүд ихээхэн нөлөө үзүүлжээ. Харин Засгийн газрын өр, ДНБ-ний харьцаа 2017-2019 онуудад буурсан нь ДНБ-ний өсөлт болон бодит хүүгийн түвшний бууралт зэргээс хамаарсан байна. Цаашид ч бодит ДНБ-ний өсөлтийг дэмжиж, төсвийн үндсэн тэнцлийг бууруулах нь өрийн тогтвортой байдлыг хангах суурь үндэс болохоор байна. Түүнчлэн тус онуудад төгрөгийн бусад ханштай харьцуулахад сулрах, төсвийн алдагдлаас шалтгаалан өсөхөөр байгаа бол бодит ДНБ-ний өсөлт болон бодит хүүгийн түвшнээс шалтгаалан тус харьцааны өсөлт саарахаар байна.

*График № 7: Засгийн газрын өрд нөлөөлөгч хүчин зүйлс*



*Эх сурвалж: Сангийн яам*

# 5. ЗАСГИЙН ГАЗРЫН ӨРИЙН БАГЦ ДАХЬ ЗАРДАЛ, ЭРСДЭЛИЙН ШИНЖИЛГЭЭ

Зардал, эрсдэлийн шинжилгээний цар хүрээ нь өрийн удирдлагатай холбоотой бодлого, шийдвэрийг боловсруулах, хэрэгжүүлэх үйл ажиллагааны уялдаа холбоог тодотгон харуулдаг чухал ач холбогдолтой. Засгийн газрын өрийн багцыг удирдахдаа зардал эрсдэлийн шалгуурт үндэслэн багцын зохистой харьцааг тогтоосноор гадаад шокийн эдийн засагт үүсэх сөрөг нөлөөллөөс сэргийлэх боломжтой юм.

Засгийн газрын зардал, эрсдэлийн үзүүлэлтүүд 2021 оны жилийн эцсийн байдлаар дараах байдалтай байна.

Хүснэгт № 9: Засгийн газрын өрийн зардал, эрсдэлийн үзүүлэлтүүд, 2021.12.31

|  |  |  |  |  |
| --- | --- | --- | --- | --- |
| **Эрсдэлийн үзүүлэлт** | | **Гадаад зээл** | **Дотоод зээл** | **Нийт** |
| Засгийн газрын өр (тэрбум төгрөг) | | 25,525.2 | 657.3 | 26,182.5 |
| Засгийн газрын өр (сая ам.доллар) | | 8,960.0 | 225.9 | 9,185.9 |
| ДНБ-д эзлэх ЗГ-ын өр нэрлэсэн дүнгээр | | 59.3 | 1.5 | 62.6 |
| ДНБ-д эзлэх ЗГ-ын өр өнөөгийн үнэ цэнээр | | 49.2 | 1.5 | 50.7 |
| **Өрийн багцын зардал** | Хүүгийн төлбөрийн ДНБ-д эзлэх хувь | 1.6 | 0.2 | 1.8 |
| Жигнэсэн дундаж хүү (хувь) | 2.8 | 12.6 | 3 |
| **Дахин санхүүжилтийн эрсдэл** | ATM (жил)- эргэн төлөгдөх дундаж хугацаа | 8.6 | 2.3 | 8.4 |
| Богино хугацаанд төлөгдөх өр (нийт өрд эзлэх хувь) | 3.8 | 45.3 | 4.6 |
| **Хүүгийн түвшний эрсдэл** | Богино хугацаанд төлөгдөх өр (ДНБ-нд эзлэх хувь) | 2.9 | 0.7 | 3.6 |
| ATR (жил)- хүү шинэчлэгдэх дундаж хугацаа | 7.6 | 2.3 | 7.5 |
| 1 жилд тогтмолжуулах өр (нийт өрд эзлэх хувь) | 16.2 | 45.3 | 16.7 |
| Тогтмол хүүтэй зээл ба бонд (нийт өрд эзлэх хувь) | 87 | 100 | 87.2 |
| **Ханшийн эрсдэл** | Гадаад валютаарх өр (нийт өрд эзлэх хувь) |  |  | 97.5 |
| Валютын нөөцөд эзлэх богино хугацаат гадаад өр |  |  | 9.5 |

## 5.1.Өрийн багцын зардал /хүүгийн төлбөр/

Өрийн багцын зардал 2021 оны жилийн эцсийн байдлаар ДНБ-ний 1.8 хувьтай тэнцэж байна. Үүнээс Засгийн газрын гадаад өрийн зардал ДНБ-ний 1.6 хувь, дотоод өрийн зардал ДНБ-ний 0.2 хувь байна. Өрийн багцад эзлэх дотоод өрийн зардал буурахад Засгийн газраас 2017 оны 10 дугаар сараас өндөр хүүтэй дотоод үнэт цаасны арилжааг зогсоож, зарим үнэт цаасыг хугацаанаас өмнө буцаан худалдан авсан нь чухал нөлөө үзүүлсэн.

Түүнчлэн 2021 оны жилийн эцсийн байдлаар жигнэсэн дундаж хүү[[5]](#footnote-6) 3.0 хувьтай байна. Үүнд гадаад өрийн жигнэсэн дундаж хүү 2.8 хувь, дотоод өрийн жигнэсэн дундаж хүү 12.6 хувь байна.

## 5.2.Өрийн багцын эрсдэл

### **5.2.1.Дахин санхүүжилтийн эрсдэл**

Монгол Улсын Засгийн газрын 2012 онд арилжаалсан 1,000.0 сая ам.доллартой тэнцэх хэмжээтэй “Чингис” бонд, 2017 онд арилжаалсан 500.0 сая ам.доллартой тэнцэх хэмжээтэй “Мазаалай” бондын хугацаа 2021 болон 2022 онуудад дуусаж, дахин санхүүжилтийн эрсдэлтэй тулгарч байсныг 2020 онд 600.0 сая ам.доллартой тэнцэх хэмжээтэй “Номад” бонд, 2021 онд 1,000.0 сая ам.доллартой тэнцэх хэмжээтэй “Сенчири” бондыг олон улсын зах зээлд арилжаалж, үлдсэн хэсгийг мөнгөн хөрөнгийн үлдэгдлээр санхүүжүүлж, төсөв, гадаад валютын албан нөөцөд дарамт учруулахгүйгээр төлж барагдуулсан.

Мөн Засгийн газрын зүгээс 2017 оны 10 дугаар сарын 24-ний өдрөөс дотоод үнэт цаасны арилжааг зогсоож, үнэт цаасны төлбөрийг хугацаанд нь төлж барагдуулж байна. Ингэснээр Засгийн газрын дотоод үнэт цаасны үлдэгдэл 2021 оны жилийн эцсийн байдлаар 657.3 тэрбум төгрөг болж буурсан.

Үүний үр дүнд 2018 оны жилийн эцсийн байдлаар Засгийн газрын өрийн багцын хувьд дахин санхүүжилтийн эрсдэл харьцангуй бага түвшинд буюу нийт багцын хүрээнд эргэн төлөлтийн дундаж хугацаа /ATM/[[6]](#footnote-7) 8.4 жилтэй тэнцэж байна.

Түүнчлэн 2023, 2024 онуудад “Гэрэгэ”, “Хуралдай” бондуудын төлбөр төлөгдөх учир дахин санхүүжүүлэх, мөнгөн хуримтлалын үлдэгдлээс төлөх зэрэг өрийн зохицуулалтын арга хэмжээг үргэлжлүүлэх авч хэрэгжүүлэхээр төлөвлөж байна.

### **5.2.2. Хүүгийн түвшний эрсдэл**

Засгийн газрын өрийн багц дахь хүү тогтмолжуулах дундаж хугацаа (ATR) [[7]](#footnote-8)7.5 жил байна. Үүнээс гадаад өрийн хүү тогтмолжуулах дундаж хугацаа (ATR) 7.6 жил байгаа бол дотоод өрийн хүү тогтмолжуулах дундаж хугацаа (ATR) харьцангуй бага буюу 2.3 жил байна.

Хүү шинэчлэгдэх дундаж хугацаа нь тухайн өрийн хэрэгслийн хүү дунджаар хэдэн жилийн дотор бүрэн шинэчлэгдэхийг тооцоолдог үзүүлэлт ба үүнд хувьсах хүүтэй өрийн хүү жилийн дотор бүрэн шинэчлэгддэг бол өр төлөгдөж дуусахаар түүнийг дахин санхүүжүүлэх эх үүсвэрийн хувьд шинэ хүү тогтдог.

АНУ-д инфляцын түвшин 2022 оны 3 дугаар сард сүүлийн 40 жилийн хамгийн дээд түвшиндээ хүрсний улмаас тус улсын Төв банкнаас урт хугацаан дахь бодлогын хүүгийн түвшинг 2 хувь болгох талаар мэдэгдэл хийгээд байна. Ийнхүү АНУ-ын бодлогын хүү өсөх нь Засгийн газрын өрийн багцад эзлэх хувьсах хүүгийн зардлыг өсгөх эрсдэлийг нэмэгдүүлж, энэ нь тус зээлүүдийг тогтмол хүүтэй болгоход том нөлөөтэй болох юм. Иймд хувьсах хүүтэй зээлийн үлдэгдэл буурснаар тус үзүүлэлт өсөх магадлалтай болж байна.

### **5.2.3. Валютын ханшийн эрсдэл**

Өрийн багцыг валютын бүтцээр харвал Засгийн газрын өрийн 63 хувь нь ам.доллар, 17 хувь нь зээлжих тусгай эрх, 15 хувь нь иен, 3 хувь нь евро, 2 хувь нь бусад валютаас бүрдсэн байна.

График № 8: Гадаад валютаар илэрхийлэгдэх өр, валютын бүтцээр /2021.12.31/

*Эх сурвалж: Сангийн яам*

Засгийн газрын өрийн багцын гадаад валютаар илэрхийлэгдсэн өрийн хэмжээ 2021 оны байдлаар 97.5 хувийг эзэлж байна. Энэ нь Засгийн газрын дотоод үнэт цаас 2017 оноос хойш арилжаалаагүй, мөн гадаад зээл ашиглалт болон валютын ханшийн өсөлтөөс шалтгаалж байна.

## 5.3. Зардал эрсдэлийн шинжилгээ

Дунд хугацааны өрийн стратегийн зардал, эрсдэлийн шинжилгээнд Дэлхийн банк, ОУВС-ийн хамтран боловсруулсан өрийн удирдлагын дунд хугацааны стратегийн шинжилгээний загварыг ашигласан бөгөөд уг загварт Засгийн газрын өрийн хэрэгслүүдийг дараах байдлаар багцаллаа.

*Хүснэгт № 10 Засгийн газрын өрийн хэрэгслүүдийн багц*

|  |  |  |  |  |  |  |
| --- | --- | --- | --- | --- | --- | --- |
| **Төрөл** | **Ангилал / нэр** | **Fix[[8]](#footnote-9) / Var[[9]](#footnote-10)** | **Хугацаа (жил)** | **Үндсэн төлбөрөөс чөлөөлөгдөх хугацаа (жил)** | **Валютын төрөл** | **Валют** |
| USD\_2 | ДБ/ХААХОУС[[10]](#footnote-11) | тогтмол | 25 | 5 | FX | USD |
| USD\_3 | IBRD/АХБ | тогтмол | 25 | 5 | FX | USD |
| USD\_4 | IBRD/АХБ | хувьсах | 25 | 5 | FX | USD |
| USD\_5 | Хоёр талт | тогтмол | 20 | 5 | FX | USD |
| USD\_6 | ОУ-ын бонд | тогтмол | 5 | 4 | FX | USD |
| USD\_7 | Арилжааны зээл | тогтмол | 5 | 3 | FX | USD |
| USD\_8 | Арилжааны зээл | хувьсах | 6 | 2 | FX | USD |
| MNT\_11 | Богино хугацаат үнэт цаас | тогтмол | 1 | 0 | DX | MNT |
| MNT\_12 | Үнэт цаас /2-жил/ | тогтмол | 2 | 1 | DX | MNT |
| MNT\_13 | Үнэт цаас /3-жил/ | тогтмол | 3 | 2 | DX | MNT |
| MNT\_14 | Үнэт цаас /5-жил/ | тогтмол | 5 | 4 | DX | MNT |
| MNT\_15 | Үнэт цаас /7-жил/ | тогтмол | 7 | 6 | DX | MNT |
| MNT\_16 | Үнэт цаас /10-жил/ | тогтмол | 10 | 9 | DX | MNT |
| MNT\_17 | Үнэт цаас /15-жил/ | тогтмол | 15 | 14 | DX | MNT |

**Өрийн удирдлагын боломжит хувилбарууд**

Загварт олгож буй боломжийн дагуу дараах 4 боломжит стратегийг сонгон авч, үр дүнд шинжилгээ хийлээ. Үүнд:

**Стратеги 1 (S1)**: Санхүүжилтийн хэрэгцээг санхүүжүүлэхээр жилд төсөл, хөтөлбөрийн зээл шинээр авч ашиглаж, дотоод бонд арилжаалах;

**Стратеги 2 (S2):** Санхүүжилтийн хэрэгцээг төслийн хөнгөлөлттэй нөхцөлтэй зээл, төсвийн алдагдал санхүүжүүлэхээр арилжааны нөхцөлтэй зээл шинээр авч ашиглаж, дотоод бондын арилжаагаар санхүүжүүлэх;

**Стратеги 3 (S3):** Санхүүжилтийн хэрэгцээг санхүүжүүлэхээр хөтөлбөрийн зээл авч ашиглахгүй, төслийн зээл шинээр авч ашиглах болон дотоод бонд арилжаалан санхүүжүүлэх;

**Стратеги 4 (S4):** Төсөл хөтөлбөрүүдийг хөгжлийн үнэт цаас арилжаалан санхүүжүүлэх, санхүүжилтийн хэрэгцээг дотоод бонд арилжаалан санхүүжүүлэх.

*Хүснэгт № 11: Засгийн газрын өрийн дунд хугацааны зардал, эрсдэлийн үзүүлэлтүүд*

|  |  |  |  |  |  |  |
| --- | --- | --- | --- | --- | --- | --- |
| Эрсдэлийн индикатор | | 2021 | 2025 | | | |
| Суурь | S1 | S2 | S3 | S4 |
| ДНБ-д эзлэх ЗГ-ын өр нэрлэсэн дүнгээр | | 62.6 | 61.7 | 69.0 | 65.6 | 62.0 |
| ДНБ-д эзлэх ЗГ-ын өр өнөөгийн үнэ цэнээр | | 50.7 | 54.1 | 60.6 | 58.4 | 55.3 |
| Хүүгийн төлбөрийн ДНБ-нд эзлэх хувь | | 1.8 | 2.4 | 2.5 | 2.8 | 2.9 |
| Жигнэсэн дундаж хүү (хувь) | | 3.0 | 4.7 | 4.5 | 5.1 | 5.7 |
| Дахин санхүүжилтийн эрсдэл | Богино хугацаанд төлөгдөх өр /Нийт өрд эздэх хувь/ | 4.9 | 13.5 | 11.8 | 14.1 | 14.2 |
| Богино хугацаанд төлөгдөх өр /ДНБ-д эзлэх хувь/ | 4.0 | 8.3 | 8.2 | 9.2 | 8.8 |
| Гадаад өрийн эргэн төлөгдөх дундаж хугацаа /жил/ | 8.6 | 7.8 | 7.6 | 7.4 | 7.6 |
| Дотоод өрийн эргэн төлөгдөх дундаж хугацаа /жил/ | 3.2 | 2.8 | 2.8 | 2.8 | 3.1 |
| Нийт өрийн багцын эргэн төлөгдөх дундаж хугацаа /жил/ | 8.4 | 7.0 | 7.0 | 6.5 | 6.4 |
| Хүүгийн түвшний эрсдэл | Хүү шинэчлэгдэх дундаж хугацаа /жил/ | 7.5 | 6.6 | 6.7 | 6.1 | 6.0 |
| 1 жилд тогтмолжуулах өр /нийт өрд эзлэх хувь/ | 18.2 | 19.5 | 17.3 | 19.9 | 19.9 |
| Тогтмол хүүтэй зээл ба бонд /нийт өрд эзлэх хувь/ | 85.6 | 93.3 | 93.9 | 93.5 | 93.6 |
| Ханшийн эрсдэл | Гадаад валютаар илэрхийлэгдсэн /нийт өрд эзлэх хувь/ | 97.5 | 80.0 | 85.0 | 76.6 | 67.8 |
| Валютын нөөцөд эзлэх богино хугацаат гадаад өр /хувь/ | 9.5 | 17.1 | 19.0 | 17.1 | 17.1 |

**Дүгнэлт**

Шинжилгээний үр дүнгээс үзэхэд дотоод бондоор санхүүжилтийн хэрэгцээг бүхэлд нь санхүүжүүлэх (S3, S4) нь ханшийн эрсдэлийг багасгаж байгаа ч өрийн үйлчилгээний зардлыг ихэсгэснээр өрийн үйлчилгээний эрсдэл өндөр гарч байна. Цаашлаад арилжааны зээлийг ашигласнаар (S2) гадаад валютаар илэрхийлэгдсэн өрийн хэмжээг ихэсгэж, ханшийн эрсдэлийг өсгөж байна. Харин төсвийн алдагдлыг санхүүжүүлэх гадаад эх үүсвэрийг хязгаарлаж, дотоод эх үүсвэр ашиглах нь гадаад валютын ханшийн эрсдэлийг бууруулж, гадаад өрийн дарамтыг бууруулах ач холбогдолтой болохыг шинжилгээний үр дүн харуулж байна.

**ДУНД ХУГАЦААНД ДЭВШҮҮЛЖ БАЙГАА ЗОРИЛТ, ХЭРЭГЖҮҮЛЭХ АРГА ЗАМ**

**Зорилт 1: Засгийн газрын гадаад зээлийн хөрөнгөөр хэрэгжих төслүүдийн үр ашгийг нэмэгдүүлэх, гадаад зээлийн өрийн үйлчилгээний төсөвт үзүүлэх төлбөрийн дарамтыг бууруулна.**

**Үндэслэл:** Монгол Улсын Үндэсний аюулгүй байдлын үзэл баримтлалын 3.2.3.2-т “Засгийн газрын авах зээл нь бодит эдийн засгийн салбарт чиглэгдэх бөгөөд эдийн засгийн аюулгүй байдлыг хангасан, зохистой харьцаанд байна” гэж заасан. Түүнчлэн, 2021 оныг хүртэл байгуулагдаад буй гадаад зээлийн гэрээ, хэлэлцээрийн хүрээнд авч ашиглаагүй зээлийн хэмжээ мэдэгдэхүйц ихэсч байгаа ба түүнд тооцогдох хүүгийн шимтгэлийн хэмжээ өссөөр байна. Цаашид Засгийн газрын гадаад зээлийн хөрөнгөөр хэрэгжиж буй төслүүдийн үр ашгийг нэмэгдүүлэх, ашиглагдаагүй зээлийн хэмжээг хязгаарлах, гадаад зээлийн гэрээ хэлэлцээр байгуулахаас өмнөх төслийн бэлтгэл ажлыг Монголын талаас шуурхайлан хэрэгжүүлэх зайлшгүй шаардлагатай байна. Иймд гадаад зээлийн хөрөнгөөр санхүүжүүлэх төслийн бэлэн байдал хангагдсан, бодит секторт чиглэсэн төслүүдэд хөрөнгө оруулалт хийснээр Засгийн газрын гадаад зээлийн бодлогын хэрэгжилт сайжирч, төсвийн зардал дахь ашиглагдаагүй зээлийн үлдэгдэлд төлж буй шимтгэлийн хэмжээ буурах орчин нөхцөл бүрдэнэ.

**Хэрэгжүүлэх арга зам:**

* Эдийн засгийн бодит өсөлт болон экспортын орлогыг нэмэгдүүлэхгүй, гадаад улс орны худалдан авалтыг дэмжих замаар импортыг өсгөж, төлбөрийн тэнцэлд дарамт учруулах нөлөө бүхий Засгийн газрын гадаад зээлийн эх үүсвэрийг авч ашиглахаас татгалзах;
* Өрийн удирдлагын тухай хуулийн 7 дугаар зүйлийн 7.1.6[[11]](#footnote-12)-д зааснаас бусад тохиолдолд зөвхөн бодит эдийн засгийн салбарт чиглэсэн төслийг санхүүжүүлэх зориулалтаар Засгийн газрын гадаад зээл авч ашиглах;
* Төсвийн алдагдлыг санхүүжүүлэх зорилгоор арилжааны нөхцөлтэй зээллэг хийхгүй байх.

**Зорилт 2: Засгийн газрын гадаад үнэт цаас /ЗГГҮЦ/-ны төлбөрүүдийг эдийн засаг, төсөвт дарамт учруулахгүйгээр төлж, дахин санхүүжилтийн эрсдэлийг бууруулна.**

**Үндэслэл:** Дэлхийн нийгэм эдийн засгийн нөхцөл байдал, олон улсын хөрөнгийн зах зээлийн гэнэтийн өөрчлөлт, төлөв байдлаас хамааран Засгийн газрын гадаад өрийн зохицуулалтын арга хэмжээг авч хэрэгжүүлэх шаардлагууд энэхүү стратегийн баримт бичгийн хугацаанд үүснэ. Тухайлбал 2023-2024 онуудад Засгийн газрын гадаад бондын төлөлтийн хувьд өндөр ачаалалтай жилүүд болж байна.

**Хэрэгжүүлэх арга зам:**

* Гадаад зах зээлийн нөхцөл байдал, зардал, эрсдэлийн судалгааг тогтмол хийж, Засгийн газрын гадаад үнэт цаасыг хугацаанаас өмнө худалдан авах арга хэмжээг хэрэгжүүлэх;
* Засгийн газрын гадаад үнэт цаасны төлбөрийг мөнгөн хөрөнгийн хуримтлалаас боломжит хэмжээгээр төлөх, өрийн зохицуулалтын арга хэмжээ, хугацаанаас нь өмнө худалдан авах, дахин санхүүжүүлэх зэрэг арга хэмжээнүүдийг авч хэрэгжүүлэх;
* Дахин санхүүжилтээс бусад зориулалтаар Засгийн газрын гадаад үнэт цаасыг арилжаалахгүй байх;
* Улсын зээлжих зэрэглэлийг сайжруулах үүднээс зэрэглэл тогтоогч байгууллага, хөрөнгө оруулагчдыг мэдээллээр тогтмол ханган хамтарч ажиллах.

**Зорилт 3: Засгийн газрын өрийн удирдлагын тогтолцоог сайжруулж орчин үеийн чиг хандлагад нийцүүлэх, Засгийн газрын өрийн багц дахь зах зээлийн эрсдэлээс сэргийлэх зорилгоор үүсмэл арга хэрэгслийг өрийн зохицуулалтын үйл ажиллагаанд нэвтрүүлнэ.**

**Үндэслэл:** Дэлхийн хамгийн том эдийн засаг болох АНУ-д инфляцын түвшин 2022 оны 3 дугаар сарын байдлаар сүүлийн 40 жилийн хугацаан дахь хамгийн дээд түвшиндээ хүрсний улмаас тус улсын Төв банкнаас бодлогын хүүгийн түвшинг 2 хувьд хүргэх тухай урт хугацааны зорилтоо олон нийтэд мэдэгдсэн. Улмаар АНУ-ын бодлогын хүү өсөх нь ам.долларын ханш бусад улсын валютын эсрэг чангарах, дэлхийн санхүүгийн зах зээл дээрх суурь хүүг нэмэгдүүлэх зэрэг нөлөө үзүүлснээр Засгийн газрын өрийн багц дахь валютын болон хүүгийн түвшний эрсдэлийг нэмэгдүүлэх, гадаад өрийн дахин санхүүжилтийн зардлыг өсгөх зэрэг сөрөг үр дагавруудтай тул Засгийн газраас цаашид дээрх эрсдэлүүдээс сэргийлэх арга хэмжээг авч хэрэгжүүлэх шаардлагатай байна.

**Хэрэгжүүлэх арга зам:**

* Засгийн газрын хөрөнгө, өр төлбөрийн удирдлагыг хэрэгжүүлэх чиглэлээр Монголбанктай хамтран ажиллаж, гадаад өрийн үйлчилгээний хуваарийг валютын нөөцтэй уялдуулах, шаардлагатай тохиолдолд валют болон хүүгийн своп хэлэлцээрийг зээлдүүлэгч талтай хийх;
* Дэлхий нийтэд тулгараад байгаа нь инфляцын өсөлтөөс шалтгаалан гадаад зах зээлд бий болоод буй хүүгийн өсөлтөөс хамааран урт, дунд хугацаанд Засгийн газрын гадаад зээлийн хөвөгч хүү өсөх тохиолдолд тогтмол хүүтэй зээл авах нөхцөлийг зээлдүүлэгч талд тавьж ажиллах;
* Тогтвортой хөгжлийн зорилтод нийцсэн төсөл, арга хэмжээг дэмжиж, тэдгээрийн санхүүжилтийг “Тогтвортой хөгжлийн зорилтод нийцсэн өрийн хэрэгсэл”-тэй уялдуулж, Засгийн газрын өрийн зохицуулалтын арга хэмжээнд нэвтрүүлэх боломжийг судалж, бэлтгэл ажлыг хангуулахад яамдтай хамтран ажиллан, энэ талаарх ач холбогдлыг олон нийтэд таниулах;
* Өрийн удирдлагын санхүүгийн шинжилгээний нэгдсэн системийг сайжруулж, мэдээллийн нэгдсэн санг шинэчлэх нөхцөлийг бүрдүүлэх;
* Орон нутгийн засаг, захиргааны өрийн удирдлагын чадавхыг бэхжүүлж, болзошгүй өр төлбөрийн эрсдэлээс сэргийлэх, Засгийн газрын өрийн мэдээллийн нэгдсэн санг хөтлөх талаар хамтарч ажиллах;

**Зорилт 4: Засгийн газрын дотоод үнэт цаасны зах зээлийн хөгжлийг дэмжих, үнэт цаасны арилжааг тогтмолжуулна.**

**Үндэслэл:** Засгийн газрын дотоод үнэт цаасны арилжаа нь хөрөнгийн зах зээл, үнэт цаасны зах зээлийн хөгжилд чухал нөлөөтэйн зэрэгцээ төсвийн алдагдлыг санхүүжүүлэх найдвартай эх үүсвэр болдог тул дотоод өрийн зах зээлийг хөгжүүлэх зорилт нь Өрийн удирдлагын тухай хуулийн дагуу стратегийн баримт бичгийн зорилго, хамрах хүрээний салшгүй хэсэг болж хуульчлагдсан. Иймд 2017 оны 10 дугаар сараас эхлэн зогсоод буй Засгийн газрын дотоод үнэт цаасны зах зээлийн арилжааг дахин нээж, тогтмолжуулах нэн шаардлагатай байна. Засгийн газрын дотоод үнэт цаасны өгөөжийн муруйг бий болгосноор хөрөнгийн зах зээлд эрсдэлгүй үнэт цаасны жишиг хүү тогтох өндөр ач холбогдолтой бөгөөд Засгийн газрын газрын үнэт цаасны арилжааг урьдаас зарласан хэмжээ, нөхцөл бүхий хуваарийн дагуу тогтсон хугацаанд зохион байгуулж хэвшсэнээр үнэт цаасны эрэлтийг дэмжиж, өгөөжийн муруйг бий болгох нөхцөлийг бүрдүүлж өгдөг. Энэ ч үүднээс зарим тохиолдолд Төрийн сан дахь мөнгөн хөрөнгийн дутагдал үүсээгүй байхад Өрийн удирдлагын тухай хуулийн 12.1.3-т заасан зориулалтаар буюу дотоод өрийн зах зээлийг хөгжүүлэх зориулалт бүхий үнэт цаасны арилжаа хэвийн явагдах шаардлагатай болно.

**Хэрэгжүүлэх арга зам:**

* Засгийн газрын дотоод үнэт цаасны арилжаанд орчин үеийн дэвшилтэт технологийг ашигласан систем нэвтрүүлэх;
* Засгийн газрын дотоод үнэт цаасны анхдагч болон хоёрдогч арилжаанд оролцсоноор бий болох үр ашиг, эрсдэлийн талаар иргэн, аж ахуйн нэгжийн мэдлэг, мэдээллийг дээшлүүлэх зэрэг арга хэмжээнүүдийг авч хэрэгжүүлэн, хөрөнгө оруулагчдын бааз суурийг нэмэгдүүлэх;
* Засгийн газрын дотоод үнэт цаасны анхдагч зах зээл дэх арилжаанд оролцогчдын эрэлтийг нэмэгдүүлэх, хоёрдогч зах зээл дэх үнэт цаасны хөрвөх чадварыг сайжруулах чиглэлээр Засгийн газрын дотоод үнэт цаасыг хугацаанаас нь өмнө буцаан худалдан авах, зорилтот зах зээлд чиглэсэн Засгийн газрын дотоод үнэт цаасны арилжааг зохион байгуулах дэд бүтэц болон хууль эрх зүйн орчныг бүрдүүлнэ;
* Засгийн газрын дотоод үнэт цаасны зах зээлийг хөгжүүлэх, хөрөнгийн зах зээл дэх жишиг хүүгийн түвшинг тогтоох зорилгоор жил бүр шинээр гаргах Засгийн газрын дотоод үнэт цаасны 10-20 хүртэлх хувийг урьдчилан зарласан хугацаа, нөхцөл бүхий хуваарийн дагуу арилжаа зохион байгуулагдахаас 3 сарын өмнө олон нийтэд нээлттэй зарлаж, хуваарийн дагуу үнэт цаасны арилжааг зохион байгуулах замаар арилжааг тогтмолжуулах

**Зорилт 5: Улсын стратегийн томоохон төслүүдэд Засгийн газрын өрийн баталгаа гаргах, хувийн хэвшлийн компаниудад дэмжлэг үзүүлэх байдлаар Монгол Улсын эдийн засгийн урт хугацааны зорилтыг хангаж, болзошгүй өр төлбөрийн эрсдэлийг хязгаарлана.**

**Үндэслэл:** “Шинэ сэргэлтийн бодлого” батлах тухай Улсын Их Хурлын 2021 оны 106 дугаар тогтоол батлагдсан. Энэхүү бодлогын баримт бичиг нь Монгол Улсын эдийн засгийн өсөлтийг хязгаарлаж буй хүчин зүйлсийг арилгаж, урт хугацааны эдийн засгийн өсөлтийг хангах зорилтот төсөл хөтөлбөрүүд, хуулийн төслүүд, үйл ажиллагааны хөтөлбөрүүдээс бүрдсэн. Эдгээр төслүүдийг хэрэгжүүлэхэд тулгарч буй нийтлэг асуудлууд нь төслийг хэрэгжүүлэх бэлтгэл ажил хангалтгүй /Техник, эдийн засгийн үндэслэл, Байгаль орчны нөлөөллийн үнэлгээ, Зураг, төсөл боловсруулагдаагүй, шинэчлэх шаардлагатай гэх мэт/ байхын зэрэгцээ, төслийг санхүүжүүлэх улсын төсвийн боломж бололцоо хомс байдаг. Иймд төслийн бэлтгэл ажил хангагдсан төсөл, хөтөлбөрийн хувьд улсын төсөвт дарамт учруулалгүйгээр санхүүжилтийн эх үүсвэрийг бүрдүүлэхэд дэмжлэг үзүүлэх боломжит хувилбар бол хөрөнгө оруулалтын эх үүсвэрт Засгийн газрын баталгаа гаргах явдал юм.

**Хэрэгжүүлэх арга зам:**

* Эдийн засаг болон нийгмийн үр өгөөж өндөртэй, төслийг хэрэгжүүлэх бэлтгэл ажил хангагдсан, “Шинэ сэргэлтийн бодлого”-д нийцсэн төслүүдийн санхүүжилтийн эх үүсвэрт Засгийн газрын өрийн баталгаа гаргах замаар дэмжлэг үзүүлэх;
* Төр хувийн хэвшлийн түншлэлийн хүрээнд гаргах Засгийн газрын баталгаанаас төсөвт үүсэж болзошгүй эрсдэлийг үнэлэх, эрсдэлээс сэргийлэх чиглэлээр өрийн удирдлагын чадавхыг бэхжүүлж, бүртгэл хөтлөх, тайлагнах механизмыг бүрдүүлэх;
* Засгийн газрын өрийн баталгаа гаргасан төслүүдийн эргэн төлөлт, байгууллагын санхүүгийн үйл ажиллагааны хяналтыг сайжруулж, болзошгүй өр төлбөрийн эрсдэлийг бууруулах;
* Төсвөөс шууд төлөгдөх нөхцөлтэй Барих-Шилжүүлэх төрлийн концессын гэрээ, өрийн бичиг /вексель/ шинээр гаргахгүй байх;
* Олон улсын санхүүгийн байгууллагуудаас санал болгож байгаа болзошгүй эрсдэлээс сэргийлэх зээлийн шугамыг ашиглах механизмыг нэвтрүүлнэ.

**Зорилт 6: Засгийн газрын өрийн удирдлагын ил тод байдлыг сайжруулна.**

**Үндэслэл:** Өрийн ил тод байдлыг хангуулах, олон нийтэд үнэн бодитой мэдээлэл хүргэх нь иргэн, аж ахуй нэгжид Засгийн газрын үйл ажиллагааг таниулах, төсөвт үүсч болзошгүй өр төлбөрийн талаар зөв ойлголтыг өгөх, цаашлаад хөрөнгө оруулагчдын итгэлийг сэргээж, олон улсын санаачилгын хүрээнд дэлхийн нийтэд хүлээн зөвшөөрөгдсөн стандартын дагуу өрийн статистик мэдээлэлд Монгол Улсын Засгийн газрын өрийн бүртгэлийг нэгтгүүлэх зэрэг чухал ач холбогдолтой байдаг. Энэ талаар олон улсын байгууллагууд, тэр дундаа Азийн хөгжлийн банк, Дэлхийн банкнаас Монгол Улсад хуваарилах дунд хугацааны зээлийн хэмжээ, нөхцөлийг тогтооход тавигдсан өрийн ил тод байдлыг хангуулах бодлогын нөхцөлүүдтэй энэхүү зорилт нийцэж байна.

**Хэрэгжүүлэх арга хэмжээ:**

* Улирал бүр Засгийн газрын өрийн товхимлыг олон нийтэд ил тод мэдээлэх;
* Улсын секторын өрийн мэдээллийг олон улсын байгууллагаас тогтоосон нэгдсэн стандартын дагуу бэлтгэж, мэдээлэх.

**7. ЗАСГИЙН ГАЗРЫН ӨРИЙН БАГЦЫН ДУНД ХУГАЦААНЫ ЗОРИЛТ**

  Засгийн газрын өрийн багцын зорилтот бүтцийг Олон улсын валютын сан, Дэлхийн банкны боловсруулсан MTDS[[12]](#endnote-2) загварчлалыг ашиглан боловсруулсан болно.

       Дэвшүүлсэн зорилтын хүрээнд шаардлагатай арга хэмжээнүүдийг авч хэрэгжүүлснээр дунд хугацаанд хүрэх Засгийн газрын өрийн багцын дараах төсөөлөл, зорилтот бүтцийг хангаж ажиллана.Үүнд:

Х*үснэгт № 11: Дунд хугацааны төсөөлөл, зорилтот бүтэц*

|  |  |  |  |  |  |
| --- | --- | --- | --- | --- | --- |
| **Засгийн газрын өрийн багцын үзүүлэлтүүд** | **2022** | **Түвшин** | **2023** | **2024** | **2025** |
| 1. **Өрийн зардал** |  |  |  |  |  |
| Жигнэсэн дундаж хүү (хувь) | **3.0** | Дээд | 3.8 | 4.3 | 4.8 |
| 1. **Дахин Санхүүжилтийн эрсдэл** |  |  |  |  |  |
| Засгийн газрын өрийн эргэн  төлөгдөх дундаж хугацаа (жил) | **8.4** | Доод | 7.8 | 7.3 | 6.8 |
| 1. **Хүүгийн эрсдэл** |  |  |  |  |  |
| Засгийн газрын өрийн ATR (жил) | **7.5** | Доод | 7.0 | 6.5 | 6.3 |
| 1. **Ханшийн эрсдэл** |  |  |  |  |  |
| Гадаад валютаар өр\*  (нийт өрд эзлэх хувь) | **78.8** | Дээд | 80.0 | 80.0 | 80.0 |

*\*Гадаад валютаар илэрхийлэгдсэн өрийн эзлэх хувийг тооцохдоо Засгийн газрын өрийн баталгааны үлдэгдлийг оруулж тооцоогүй болно.*

~oOo~

1. Өрийн удирдлагын тухай хуулийн 4.1.4-т “улсын нийт гадаад өр”-ийг Засгийн газар, орон нутаг, Монголбанк болон Монгол Улсад бүртгэлтэй аж ахуй нэгжийн харьяат бус аливаа этгээдэд төлөх төлбөрийн үүрэг гэж тодорхойлж өгсөн. Тус статистикийг Олон улсын валютын сан /ОУВС/-ийн "Гадаад секторын статистик боловсруулах 6 дугаар гарын авлага"-ын хүрээнд Монголбанк нь Сангийн яамтай хамтран Мэдээлэл тархаах ерөнхий системийн шаардлагын дагуу боловсруулж, олон нийтэд мэдээлж байна [↑](#footnote-ref-2)
2. Төсвийн тогтвортой байдлын тухай хуулийн 4.1.8-д “Засгийн газрын өр гэж өрийн хэрэгслээр үүсгэж, Монгол Улсын Засгийн газар, аймаг нийслэлээс бусдын өмнө хүлээсэн төлбөрийн үүргийг, хууль болон гэрээнд заасны дагуу гаргасан Засгийн газрын өрийн баталгааны дүн” гэж заасан. Төсвийн тогтвортой байдлын тухай хуулийн 19.3-т 2015 оны төсвийн жилд 58.3 хувиас, 2016 оны төсвийн жилд 88 хувиас, 2017 оны төсвийн жилд 85 хувиас, 2018 оны төсвийн жилд 80 хувиас, 2019 оны төсвийн жилд 75 хувиас, 2020 оны төсвийн жилд 70 хувиас, 2021 болон 2022 оны төсвийн жилд 70 хувиас, 2023 оны төсвийн жилд 65 хувиас, 2024 оны төсвийн жилээс эхлэн 60 хувиас тус тус хэтрүүлэхгүй байна. [↑](#footnote-ref-3)
3. Америкийн Нэгдсэн Улс [↑](#footnote-ref-4)
4. Japan Bank for International Cooperation [↑](#footnote-ref-5)
5. Өрийн жигнэсэн дундаж хүү нь тайлант үеийн эцсийн өрийн үлдэгдэл болон тухайн зээлийн хүүгийн үржвэрийн нийлбэрийн нийт өрийн үлдэгдэлд харьцуулсан харьцаа юм. [↑](#footnote-ref-6)
6. Эргэн төлөгдөх дундаж хугацаа нь тухайн өрийн үлдэгдэл дунджаар хэдэн жилийн дотор төлөгдөж дуусахыг тооцоолдог үзүүлэлт ба үүнийг зээллэгийн үлдсэн хугацааг тухайн зээллэгийн үлдэгдлээр үржин нийт өрийн үлдэгдэлд харьцуулж олно [↑](#footnote-ref-7)
7. Хүү шинэчлэгдэх дундаж хугацаа нь тухай өрийн хэрэгслийн хүү дунджаар хэдэн жилийн дотор бүрэн шинэчлэгдэхийг тооцоолдог үзүүлэлт ба үүнд хувьсах хүүтэй өрийн хүү жилийн дотор бүрэн шинэчлэгддэг бол өр төлөгдөж дуусахаар түүнийг дахин санхүүжүүлэх эх үүсвэрийн хувьд шинэ хүү тогтдог. [↑](#footnote-ref-8)
8. Fixed буюу тогтмол [↑](#footnote-ref-9)
9. Variable буюу хувьсах [↑](#footnote-ref-10)
10. Хөдөө аж ахуйг хөгжүүлэх олон улсын сан /IFAD/ [↑](#footnote-ref-11)
11. Өрийн удирдлагын тухай хуулийн 7.1.6-д “нийгмийн үр өгөөжтэй, улсын төсөвт эргэн төлөгдөх чадваргүй төсөл, арга хэмжээг зээллэгийн хөрөнгөөр эргэн төлөгдөх нөхцөлгүйгээр санхүүжүүлэх эсэхийг тухайн жилийн төсвийн хуулиар, шаардлагатай тохиолдолд тухай бүр шийдвэрлэх;” гэж заасан [↑](#footnote-ref-12)
12. Medium-term debt management strategy [↑](#endnote-ref-2)